text:
रामबाबू साहू- सीपीआईएमएल
नवका- पुरनका लेख सर्च करु...
केवटी सं के ?
हमर गाम आओर विधानसभा क्षेत्र केवटी मे 24 अक्तूबर के वोट पड़य वाला अछि. परिसीमन के बाद एकर चुनाव क्षेत्र मे किछ बदलाव आएल अछि. ओना त जिला दरभंगा अछि मुदा परिसीमन के बाद लोकसभा क्षेत्र मधुबनी मे आबि गेल अछि.
केवटी सं अखन अशोक कुमार यादव विधायक छथिन्ह. बीजेपी विधायक अशोकजी पूर्व केंद्रीय मंत्री हुकुमदेव नारायण यादव जीक के सुपुत्र छथिन्ह. 38 साल के अशोक जी तेसर बेर विधायक बनय चाहय छथिन्ह.
अशोक जीक मानल जाए त हुनकर कहनाय छनि कि पिछला विधानसभा चुनाव के दौरान ओ जतेक वादा कएने छलखिन्ह ओकरा करीब-करीब पूरा करि देने छथिन्ह. सिंघवाड़ा मे 34 करोड़ रुपया सं पुल बनएलाह...महम्मदपुर मे सेहो पुल बनि रहल अछि. दूटा पुल लाइन मे अछि.
मौजूदा एमएलए साहब के इहो कहनाय छनि जे कइटा दोसर काज के संग ओ 30 बेडवाला एकटा पीएचसी आओर दोसर 12 प्राथमिक स्वास्थ्य केंद्र के लेल मंजूरी ल लेने छथिन्ह. हिनकर कहनाय छनि जे एहि बेर पार्टी के स्थिति पिछला बेर सं बेसि मजबूत अछि.
केवटी असेम्बली क्षेत्र मे यादव वोट करीब पचास हजार अछि. अशोक जी यादव वोट के संग अगिड़ा-पिछड़ा दूनु वोट मिलय के उम्मीद करि रहल छथिन्ह. हिनका मुस्लिम वोट बंटय के फायदा सेहो मिल सकय छनि.
केवटी विधानसभा क्षेत्र मे हिनकर मुकाबला मुख्यरुप सं आरजेडी के फराज फातमी आओर कांग्रेस के मो. मोहसीन जी सं छनि. फराज फातमी पूर्व केंद्रीय मंत्री मो. अली अशरफ फातमी जीक सुपुत्र छथिन्ह. चुनाव के लsक फराज जी उत्साह सं भरल छथिन्ह.
28 साल के युवा चेहरा फराज फातमी जीके चुनाव मे जीताबय के लेल फातमी जी खुद दिन-राति एक कएने छथिन्ह. फराज अलीगढ़ मुस्लिम विश्वविद्यालय... एएमयू सं डॉक्टर छथिन्ह. मुस्लिम बहुल केवटी मे जीत के उम्मीद करय छथिन्ह.
फातमी जीक उत्साह पर पानि फेर सकैत अछि कांग्रेस. कांग्रेस सं उम्मीदवार मो. मोहसीन हिनका लेल वोटकटवा साबित भ सकय छथिन्ह. हिनका संग 6 टा दोसर आओर मुस्लिम उम्मीदवार ठाड़ छथिन्ह.
अगर केवटी विधानसभा क्षेत्र के वोटिंग परसेंटेज के हिसाब सं देखय जाए त बेसि वोट पड़ला पर मुस्लिम उम्मीदवार के जीतय के उम्मीद रहय छनि. मतदान के प्रतिशत कम रहला पर एहि ठाम सं दोसर उम्मीदवार जीत सकैत अछि.
अगर 1977 के विधानसभा चुनाव सं देखय जाए त एहि साल 53.52 फीसदी वोट पड़ल जेहि सं दुर्गादास राठौर जी चुनाव जीतय मे कामयाब रहला. मुदा एहि के बाद 1980 मे मतदान प्रतिशत बढ़ि क 68.16 भेलाह पर कांग्रेस के शमाएले नबी जीतलाह.
एहिना 1985 मे वोटिंग परसेंट 59.45 रहलाह पर कांग्रेस के प्रो. कलीम अहमद जीतलाह. 1990 मे ई प्रतिशत बढ़ि क 67.30 भ गेल आओर जनता दल के गुलाम सरवर जी चुनाव जीतलाह. 59.66 वोटिंग भेलाह पर सरवर जी 1995 मे फेर जीत गेलाह.
सन 2000 मे गुलाम सरवर आरजेडी सं लड़लाह. मुदा एहि बेर फेर भारी मतदान 68.93 फीसदी होए के कारण ओ जीतए मे कामयाब रहलाह. गुलाम सरवर जी लालू-राबड़ी सरकार मे विधानसभा अध्यक्ष आओर मंत्री सेहो रहलाह.
मुदा फरवरी 2005 आओर अक्तूबर 2005 के चुनाव मे वोटिंग कम होए के कारण अशोक कुमार यादव जीतय मे कामयाब रहलाह. फरवरी 2005 मे 41.91 मतदान भेल जखन कि अक्तूबर 2005 मे 41.50 प्रतिशत.
एहि सं कहल जा सकैत अछि जे अगर मुस्लिम वोट के बंटवारा नहि भेल आओर भारी मतदान भेल त फराज फातमी आ फेर मो. मोहसीन आगां निकलि सकय छथिन्ह. मुदा मतदान प्रतिशत कम रहल त अशोक जी के राह आसान भ जएतन्हि.
ओना ई अखन तक चलय आबि रहल परिपाटी के मुताबिक अछि. आगां सेहो एहिना होएत नहि कहल जा सकैत अछि. एहि मे बदलाव सेहो भ सकैत अछि. गुप्त मतदान मे मतदाता एक तरह सं राजा होएत अछि. जिनका वोट पर मोहर लगा देथिन्ह एमएलए बना देथिन्ह.
(फोटो सौजन्य: मैप्स ऑफ इंडिया)
-:केवटी सं ठाड़ उम्मीदवार के नाम:-
अशोक कुमार यादव- बीजेपी
फराज फातमी-आरजेडी
मो मोहसीन- कांग्रेस
मो एम. इस्लाम- निर्दलीय
मधु रंजन प्रसाद- बीएसपी
रामबाबू साहू- सीपीआईएमएल
रामबाबू साहू- सीपीआईएमएल
बालकृष्ण झा- निर्दलीय
नजरे आलम- निर्दर्लीय
वसी अहमद खान- निर्दलीय
निसार अहमद- निर्दर्लीय
मो सदरे आलम- निर्दर्लीय
मो जुनैद सत्तार- निर्दलीय
सदस्यता लें टिप्पणियाँ भेजें (Atom)


c: text/html

text:
सूचना
प्रेषकः दीपक कुमार मैथिल, मुम्बई, २५ जुलाई २०१९. मैथिली जिन्दाबाद!!
“महाबैसार : २८ जुलाई, २०१९”
*********
सप्रेम-आमंत्रण
******
सेवामे,
मुंबई प्रावाशी मैथिल,
मुंबई ।
आगामी २८ जुलाई, २०१९ यथा रविदिन ४.०० बजे दिनसँ कांदिवली स्थित ७ स्टार हॉस्पिटल, आशानगर, कांदिवली (पू०) मे मुंबई प्रवासी मैथिल समाजक महाबैसारक आयोजन कयल जा रहल अछि ।
विदित हो कि आर्थिक राजधानी मुंबईमे लाखोंक संख्यामे मिथिलावासी अपन संस्कृति, संस्कार एवम् प्रतिभाके रक्षण-संवर्द्धन करैत जीवनयापन कS रहल छथि । मुंबई महानगर केर विकास यात्रामे मिथिलावासीक योगदान स्तुत्य अछि । मुदा मिथिलावासीक प्रमुख समस्या रेलक यात्रा अछि । चाहे गर्मी छुट्टीक समय गाम-घर जेबाक यात्रा हो वा कोनो अवसर विशेष पर यात्रा हो, दरभंगा, समस्तीपुर, मुजफ्फरपुर, मधुबनी वा जयनगर एकमात्र पवन एक्सप्रेस (दरभंगा-एक्सप्रेस) केर रूपमे नियमित ट्रेन केर अतिरिक्त अन्य कोनो साधन हमरालोकनिक समक्ष उपलब्ध नञि अछि । अनेकों बेर सामाजिक संगठन केन्द्र सरकारक समक्ष एहि समस्याक स्थायी समाधानक लेल गुहार कS चुकल अछि मुदा केन्द्र सरकार कुम्भकरणी निद्रामे तेनां ने सूतल अछि जकर कोनो उत्तर नञि ।
महाबैसारक मात्र एक्कहिं उद्वेश्य अछि – मुंबई सँ दरभंगा, मधुबनी एवम् जयनगर हेतु नियमित अतिरिक्त द्रूतगामी रेल परिचालनक व्यवस्था करायब ।
ई बैसार कोनो संस्था द्वारा आयोजित नहि कयल जा रहल अछि । महाबैसारमे समस्त मिथिलावासी सादर आमंत्रित छी । बैसारमे उपस्थित मान्यवरगण द्वारा सामूहिक निर्णय एवम् चर्चा केर उपरांत आगूक गतिविधि निर्धारित कयल जायत । बैसारमे सर्वसम्मति सँ जे निर्णय लेल जायत ताहिके अनुपालन करैत रेलयात्रा संबंधित समस्याक स्थायी समाधान-निदानक लेल तत्पर होयब एकमात्र उद्वेश्य ।
एतदर्थ, अपने समस्त महानुभाव सँ निवेदन जे बेशी सँ बेशी संख्यामे उपस्थित भS एकजुटताक संग एवम् सामूहिक निर्णय लैत समाजक कल्याणक निमित्त विलक्षण उदाहरण प्रस्तुत करी ।
“बैसारक एजेंडा”
*****
१) एहि सामूहिक जनसमस्याके क्रियाशील, गतिशील एवम् संघर्षशील बनेबाक हेतु एकटा कमिटिकें गठन हो, जाहिमे स्वतः अपन अंतरात्माके आवाज सुनि अपन-अपन नाम अंकित कराबी ।
२) महाबैसारमे प्रत्येक सदस्य व महानुभावकें समस्याक समाधानमे विचार प्रस्तुत करबाक लेल ५-१० मिनटके समय देल जायत ।
३) मुंबई एवम् उपनगर क्षेत्रमे जतेक संस्था व संगठन कार्यरत अछि, जँ एहि महामुहिममे सहभागी बनS चाहैत छथि कृपया अपन संस्थाक लेटर पैड पर रेलमंत्री, भारत सरकार केर नाम सँ ज्ञापण संगहिं हस्ताक्षरयुक्त पत्र महाबैसारमे प्रस्तुत करैथ ।
४) एहि सामूहिक जनसमस्याक समाधान हेतु जे किछु व्यय वा खर्च होयत, ताहिक लेल कोनो तरहक चन्दा नञि लेल जायत । कर्मयोगी अभियानी स्वयं अपना खर्चा केर माध्यमें अभियानक हिस्सा बनताह ।
सम्मानसहित,
निवेदक :
मैथिल समन्वय समिति ।
द्रष्टव्य : मैथिल समन्वय समिति, मुंबई मैथिल प्रवासीक रेल समस्याक कोन प्रकारें समाधान हो ताहि लेल महाबैसारक मात्र आयोजक अछि ।
और अधिक जानकारी लेल अपनेक नजदिकी स़ंपर्क सूत्र- दीपक कुमार मैथिल!
चलित दूरभाष 📱 संख्या -९७०२८७०६३८.

robotstxt: allowed

filter: keep


text:
लेख
– स्नेहा प्रकाश ठाकुर
हमर पिता : एक प्रेरणा
पिता त हर बच्चा लेल बरगदक छाहरि समान होइत छथि, लेकिन हमर पिता त सब सँ खास छथि । कियाक त ओ सम्पूर्ण समाज लेल बरगदक छाहरि समान अपना केँ सिद्ध कयलनि आर हुनका प्रति लोक-आस्था सेहो एहि तरहक स्थापित भेल अछि । ओ अपन पूरा जीवन समाजक हरेक वर्ग केँ शिक्षित करय मे लगा देलथि । और वर्तमान मे स्वयं बीमार रहितो हमरा सभक अथक आग्रह और जिद्द केर बादो आराम करय लेल तैयार नहि छथि, अनवरत अपन समय सक्रिय रूप सँ अपन पेशा केँ दैत आबि रहला अछि ।
हमर पिता श्री अनिल कुमार ठाकुर – ग्रामः अकौर, मधुबनी सँ एकटा एहेन मशाल छथि जे अपन सम्पूर्ण जीवन दोसरक जीवन केँ ईजोत करय लेल प्रदीप्त रहलाह । हुनकर प्रारम्भिक शिक्षा बनारस मे भेलनि । स्नातक और उत्तर-स्नातक पटना विश्वविद्यालय सँ कयलाक बाद राँची विश्वविद्यालय सँ शोधकार्य (पीएचडी) पूरा कय ए एन सिन्हा इंस्टीच्युट मे सेवादान आरम्भ कयलनि। ताहि समय विधाता हुनक जीवन संग बहुत पैघ क्रूरता कयलनि जे हुनक माथ सँ पिताक छत्रछाया छीनि लेलनि । नव-नव विवाह भेले छलन्हि से अपन नव कनियाँ, दुःखी माता और छोट दू टा भाइ, ओ केनाहू कय केँ नौकरी और गाम केर बीच सामंजस्य बनेबाक प्रयास कयलनि । मुदा एक बेटाक पिता बनलाक बाद हुनकर जिम्मेदारी आरो बढ़ि गेलनि ।
एक दिन ओ दृढ आ मजबूत संकल्प लैत नौकरी सँ त्याग पत्र दय अपन गाम वापस आबि गेलाह । फेर शुरु भेल हुनकर जीवनक असीम संघर्ष केर कठोर कालक्रम । खेती करबाक बिना कोनो अनुभव ओ जहिना-तहिना पिताक छोड़ल समस्त जिम्मेवारी केँ बखूबी सम्हारबाक कार्य करय लगलाह । गामहि मे व्यवसाय जमेबाक कोशीस केलनि मुदा कम पूँजीक कारण असफल रहलाह । हमर माय (मम्मी) हर परिस्थिति मे हुनका सम्हारबाक हिसाब सँ संग देलखिन । जखन कि मम्मीक जीवन सेहो शहरी परिवेश मे बीतल रहनि, लेकिन गामहु केर जीवन परिस्थिति अनुसार ओ अपनेलीह – उद्देश्य एकमात्र ई रहय जे परिवार सम्हारबाक अछि ।
हमर मम्मी आ पिताजी दुनू केँ एक्के टा चिन्ता काफी परेशान कएने रहनि जे बच्चा सब पढत कतय ? ता धरि हमर बहिन केर जन्म सेहो भऽ गेल रहनि । दुनू भाइ और बहिन बगलक गाम मे जाय लगली पढ़बाक लेल । मुदा बहुत ज्यादा परेशानी होइत छलन्हि । हमर और हमर पितियौतक जन्म भेलाक बाद ओ निश्चय केला जे आब अपनहि गाम मे विद्यालय खोलब । गामक लोक सब सेहो आग्रह केलखिन और ओ स्कूल खोलि लेलखिन । बहुतो तरहक आर्थिक, मानसिक और शारीरिक मेहनत केर बाद स्कूल चलि पड़लनि । ताहि दिन सँ आइ धरि ओ स्कूल चला रहल छथि । हुनकर स्कूल केर पढायल स्टूडेंट आइ देश-विदेश मे प्रतिष्ठित पद पर आसीन अछि । डॉक्टर, इंजीनियर, और हर तरह केर प्रोफेशन मे लागल अछि । लेकिन एखनहुँ पुछला पर ईहे कहत जे सर नहि रहितथि त हम आइ किछु नहि रहितहुँ ।
एक निजी विद्यालयक संचालक रहितो हमर पिता मे सभक लेल शिक्षा केर सोच अनुरूप दया-दान केर भाव सेहो भरल छलन्हि । कतेको स्टूडेंट केर फ़ी माफ केने हेता तेकर एत्ता नहि । जे आबि ई कहि देलक जे हमरा पढ़बाक मोन अछि मुदा पाइ नहि अछि, बस तेकर फीस माफ कय देल करथि । मिथिलाक दलित समुदाय आर ताहू मे विशेष रूप सँ मुशहर जातिक लोक सँ हुनका बहुत विशेष लगाव रहनि । छात्र जीवन मे हुनकर शोध केर विषय सेहो मुशहर समुदाय केर जीवन रहनि । शिक्षा त हेबाके चाही सब केँ, अपन विशाल हृदय सँ ओ कतेको पिछड़ा आ विपन्न वर्ग-समुदायक बेटीक विवाह सेहो करौने करेने हेता तेकर एत्ता नहि, कतेको केँ पढ़ेने हेता से त अपनो हिसाब नहि हेतनि ।
बाद मे हमर पिता एकटा कालेज मे समाजशास्त्र केर प्रोफेसर सेहो नियुक्त कयल गेलाह । हमरा सभक पढ़ाई लेल कहियो कनिको कोनो तरहक कमी नहि रखलाह । हुनकर संघर्ष हमरा सबकेँ सतत प्रेरणा दैत अछि । कोनो परिस्थिति मे हारि नहि मानबाक ताकत हुनकहि सँ भेटल अछि ।
अपन गाम और आसपास केर अनेकों गाम केर लोकक वास्ते अनौपचारिक पंचायत छन्हि हुनकर ऑफ़िस । सब केँ हरेक समस्याक समाधान अछि हुनका लग । गरीबक बच्चाक पढाई लेल लड़का आ लड़की मे बिना कोनो भेदभाव के, गरीबक लड़कीक बिना दहेज केर बियाह करबेनाय, समाजसेवाक तौर पर ई सब हिनकर मुख्य काज थिकन्हि । अपन स्कूल द्वारा हजारों केँ साक्षर बनेलनि और कतेको केँ रोजगार सेहो देने छथि । गर्व अछि हमरा एहन पिता केर पुत्री होबय पर ।


text:
शुभकामना सन्देश
विराटनगर,
१५ अगस्त २०२१ ।
श्री मोहन यादव
संयोजक, छठम् एन्टा साधारण सभा
वाशिंगटन, संयुक्त राष्ट्र अमेरिका।
प्रिय मोहन भाइ,
एसोसिएशन ऑफ नेपाली ताराइयन इन अमेरिका (ANTA) केर छठम् महाधिवेशन अमेरिकाक वाशिंगटन डिसि मे यैह २१ अगस्त २०२१ तदनुसार शनि दिन होबय जा रहल अछि। एन्टा केर विभिन्न आयोजन मे अपने सभक संग यात्रा करैत हम अनुभव कयलहुँ जे एन्टा द्वारा मैथिली भाषा, मिथिला संस्कृति, मैथिल समाज प्रति सदिखन सजग-सक्रिय-समर्पित भावना सँ ओतप्रोत रहिकय अपने लोकनि संरक्षण, संवर्धन आ प्रवर्धन केर प्रयास करैत रहलहुँ। डा. इन्द्रदेव साहु केर कुशल नेतृत्वक संग पूर्व अध्यक्ष (नेतृत्वकर्ता) व सलाहकार लोकनि आ विशेष रूप सँ अहाँ स्वयं एक बेहतरीन संयोजक आ कुशल मंच संचालक-उद्घोषक केर रूप मे अनेकन गम्भीर आ जरूरी विषय पर केन्द्रित महत्वपूर्ण विमर्श सहितक आयोजनादि करैत रहलहुँ। आगामी दिन मे एन्टा व नेपालक विभिन्न संघ-संस्था बीच सहकार्यक संस्कृति केँ आर बढबैत विदेह-सदेह उपस्थितिक आरो बहुत रास जरुरी कार्यक्रम सभक आयोजन करबाक योजना अछिये। हम स्वयं मैथिली जिन्दाबाद पर अहाँ सभक गतिविधि केर दस्तावेजीकरण करैत सदिखन आह्लादित होइत रहल छी। मिथिला समाजक समरसता आ सौहार्द्रता केँ सदा-सनातन सुरक्षित रखबाक विशेष जिम्मेदारी सेहो एन्टा सम्हारैत रहय, ताहि शुभकामना सहित नव कार्यकारिणीक प्रत्येक पदाधिकारी एवं सदस्य लोकनि मे हमर बधाई आ शुभकामना प्रेषित कय रहल छी। ईश्वर सदिखन सहाय रहथि, कोरोना महामारी सँ सम्पूर्ण विश्व आ मानव समुदाय जल्दी ऊबार पाबय!
सधन्यवाद,
प्रवीण नारायण चौधरी
अध्यक्ष, मैथिली एसोसिएशन नेपाल,
विराटनगर।


text:
रौशन
दरभंगा । रंगमञ्चसँ मैथिली सिनेमाक विकास होएत। फिल्म बनत तँ भाषा, संस्कृतिक संग विविध क्षेत्र मे मिथिलाक विकास होएत। ई बात शनिकेँ अपर पुलिस महानिरीक्षक राकेश कुमार मिश्र कहलनि। ओ मैथिली फिल्म अकादमी दिससँ रमेश्वरलता संस्कृत महाविद्यालय मे फिल्म फेस्टिवलक लेल आयोजित बैसार मे अध्यक्षीय भाषण क रहल छलाह। ओ कहलनि जे एहि ठामक रहनिहार एखनो मैथिली सिनेमा देखबा लेल हॉल मे नञि जाइ छथि। आवश्यकता अछि जे कम सँ कम फिल्म-प्रेमी लोकनि केँ सिनेमाक प्रदर्शन देखबा लेल प्रेरित कएल जाए। ओ कहलनि जे फिल्म फेस्टिवल केँ व्यापक स्वरूप देबाक अपेक्षा छोटो स्तर पर कएल जाए। एहि अवसरपर अकाशवाणी दरभंगाक कार्यक्रम अधिशासी डा. प्रभात नारायण झा कहलनि जे योजनाबद्ध ढंगसँ मुख्य समितिक अतिरिक्त उप-समितिक गठन क तैयारी केँ आगाँ बढ़ाओल जाए। ओतहि पूर्व उपमहापौर प्रबोध कुमार सिन्हा मैथिलीक संग आनो भाषाक फिल्म कए प्रदर्शन फेस्टिवल मे करबाक आग्रह केलनि। ओ प्रदर्शित सिनेमा केँ टैक्स फ्री करेबाक लेल प्रयास करबाक सुझाओ देलनि। बैसारमे प्रो. टुनटुन झा अचल, गीतकार डा. चन्द्रमणि सेहो अपन विचार रखलनि। आरम्भ मे संस्थाक संयोजक शशिमोहन भारद्वाज आयोजन केँ ल तैयारी क सन्दर्भ मे जानकारी देलनि। अमलेन्दु शेखर पाठक कए सञ्चालन मे सम्पन्न बैसार मे विनोद कुमार, अमरेश्वरी चरण सिन्हा, हीरेन्द्र लाभ, डा. अशोक कु मार महेता, डॉ. ममता ठाकुर, नवेन्दु शेखर पाठक, नवीन कुमार चौधरी, विपिन कुमार मिश्र, रोशन कुमार मैथिल सहित शहरक कतेको गणमान्य लोकनि उपस्थित छलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
कुलपतिक नेतृत्व मे धरोहर संरक्षण लेल तैयार मैथिल बुद्धिजीवी
पटना। ललित नारायण मिथिला विश्वविद्यालय क कुलपति डॉ साकेत कुशवाहा कहला अछि जे मिथिलाक समाज अपन धरोहर आ परंपराक प्रति उदासीन छथि। 1905 मे स्थापित बिहार रिसर्च सोसायटीक सभागार में मैथिली साहित्य संस्थानक दिस स आयोजित इसमाद प्रकाशनक पहिल पुस्तक दयानंद मल्लिक रचित उपन्यास सोनदाइक सोहाग क लोकार्पण समारोह में मुख्य अतिथि क रूप मे सभा कए संबोधित करैत डॉ कुशवाहा कहला जे मिथिला मे धरोहर आ परंपरा कए संरक्षण बुद्धिजीवीक पहिल काज हेबाक चाही, मुदा पूरा समाज एकरा प्रति उदासीन अछि। डॉ कुशवाहा कहला जे ओ अपन स्तर स किछु प्रयास शुरु केलथि अछि, मुदा हुनका अपेक्षापूर्ण सहयोग नहि भेट रहल अछि। ओ कहलथि जे धरोहरक प्रति एहन उपेक्षापूर्ण व्यवहार समाज मे आर कतहु देखबा लेल नहि भेटल। धरोहर कए क्षतिग्रस्त क लोक ओकर ईंट आ पाथर अपन घर उठा ल जाइत छथि। अपन अनुभव स सभा कए अवगत करबैत डॉ कुशवाहा कहला जे जखन कोनो धरोहर क एकटा हिस्सा क्षतिग्रस्त भ जाइत अछि त आनठाम ओकर दोसर हिस्सा जेकां या पूर्वहि जेकां बना देबाक प्रयास होइत अछि, मुदा मिथिला मे खास क हमर संस्थान मे सलाह देल जाइत अछि जे दूनू हिस्सा कए एक रंग करबा लेल किया नहि दोसर हिस्सा कए तोडि देल जाये। डॉ कुशवाहा कहला जे ओ व्यक्तिगत रूप स धरोहरक संरक्षण लेल बुद्धिजीवी सबस आग्रह करैत छी जे अपन परंपरा आ इतिहास कए बचेबा लेल आगू आउ। सभाक अध्यक्ष प्रो हेतुकर झा कहला जे मिथिला क धरोहरक प्रति उदासीननता समाज मे शुरु स नहि छल। ओ कहलथि जे महाराजक निधनक बाद एकटा खास वर्ग हाथ मे छेनी-हथौडी ल दरभंगा समेत पूरा मिथिला मे सक्रिय भ गेल। आइ जे किछु बचल अछि ओकर पाछु एक मात्र कारण इ अछि जे छैनी-हथौडी स ओ क्षतिग्रस्त नहि भ सकल। प्रो झा कहला जे नवतुरिया सब आब एकरा लेल गंभीर प्रयास क रहल अछि, जाहि स उम्मीद देखा रहल अछि। मैथिली साहित्य संस्थानक एहि आयोजन मे पहिल बेर मिथिला विश्वविद्यालयक कोनो कुलपति दरभंगा स पटना एलाह अछि। इ एकटा पैघ बदलाव अछि। ओ कहला जे जेना दरभंगा मे मैथिली विश्वविद्यालय नहि मिथिला विश्वविद्यालय अछि, तहिना मिथिला क धरोहर आ एकर परंपरा कोनो खास जाति या वर्गक नहि अछि। डॉ कुशवाहा कए सुच्चा मैथिल कहैत प्रो झा कहलथि जे कुलपति अपना कए असगर नहि बुझैथि, पूरा मैथिल बुद्धिजीवी हुनकर पाछु ढार अछि। संस्थानक सचिव भैरव लाल दास अपन संबोधन मे संस्थान दिस स धरोहर आ परंपरा संरक्षण लेल कैल गेल प्रयासक सविस्तार उल्लेख करैत कहलथि जे मिथिलाक बुद्धिजीवी सब कए जे डॉ कुशवाहा आइ झकझोरि देलथि अछि, एकर प्रभाव आगू देखबा लेल जरुर भेेटत। श्री दास कहला जे एहि सभा मे उपस्थित बुद्धिजीवी वर्ग मिथिलाक कोनो आस सभाक मे उपस्थित बुद्धिजीवी वर्ग स समृद्ध छथि। एहन मे इ सभा कुलपति महोदय कए विश्वास दैत अछि जे हिनकर नेतृत्व आ संरक्षण मे आगूक काज संपन्न कैल जायत। कुलपतिक संग पूरा मिथिला समाज अछि आ कुलपति अपना कए कहनो असगर नहि मानैैैथि। श्री दासक एहि घोषणा कए सभा मे उपस्थित सब कियो थोपरी बजा समर्थन केलक। कुलपति सभाक प्रति आभार व्यक्त करैत कहला जे एहि काज लेल टकाक कोनो अभाव नहि हुए देल जायत। ओ कहला जे इंटैक क मिथिला चैप्टर क संरक्षक क रूप मे ओ आब कतहु रहताह, मुदा मिथिला स हुनकर संबंध स्थायी बनल रहत। सभा मे धन्यवाद ज्ञापन करैत डॉ शिवकुमार मिश्र कहला जे धरोहर आ पंरपरा क प्रति मैथिलक उदासीनता अपन चरम पर जा चुकल अछि। डॉ मिश्र कहला जे मिथिलाक पुरात्व पर आयोजित एकटा सेमिनार मे एकटा मैथिल ब्राहमण कए शोध पढबाक छल, मुदा ऐन बेर मे ओ उपस्थित नहि भेलाह। जेना-तेना पूर्व निदेशक संग्रहालय एसएन दिवेदी जी कए भार देल गेल। भरि राति किताब क अध्ययन क द्विवेदी जी जे शोध प्रस्तुत केलथि ओ एखन धरिक सर्वश्रेष्ट अछि। डॉ मिश्र कहला जे इंटैक संग बैसार कामेश्वर नगर स्थित दूनू विश्वविद्यालयक कुलपति क भेल। एकदिस जतय डॉ कुशवाहा अपन सबटा पदाधिकारीक संग बैसार केलथि आ रौद मे घूमि-घमि महलक अवलोकन करौलथि, ओतहि दोसर कुलपति असगर बिना कोनो पदाधिकारी कए बैसार कए महज औपचारिकता प्रदान केेलथि, जखनकि हुनका लग पुरान महल अछि आ करीब एक करोड टका सेहो महलक संरक्षण लेल खर्च नहि भ रहल अछि। डॉ मिश्र कहला जे मिथिला मे धरोहरक संख्या त बहुत अछि मुदा लोकक उदासीनताक कारण सरकार सेहो ओकरा सूचिबद्ध नहि क रहल अछि। ओ आगत अतिथि कए धन्यवाद दैत कहला जे हुनक संस्थान धरोहर आ परंपरा लेल सब स्तर पर काज जारी राखत।
सभा मे उपस्थित मैथिल बुद्धिजीवी -: पद्मश्री उषाकिरण खान, इंद्रकात झा, रजनी झा(मैथिली विषय ल यूपीएससी केनिहारि पहिल महिला), बासुकीनाथ झा, विवेकानंद, रमानंद झा रमन, कथाकार अशोक, रत्नेश्वर मिश्र, नाटककार कुणाल, अभिनेत्री प्रेमलता मिश्र, पन्ना झा, नरेंद्र झा, डॉ पं भवनाथ झा, अमरनाथ झा, जयचंद्र मल्लिक, अमरनाथ चौधरी, पंचानन मिश्र, आनंद मोहन शरण, एसएन द्विवेदी, सुनील कुमार झा, बालमुकुंद पाठक, संजय बिहारी, पत्रकार पियूष मित्र, पत्रकार आशीष झा, वास्तुविद अरुण कुमार, स्पनिल सोमल आदि ।


text:
१. ११ अप्रैल २०१३ः
अनमोल जीवन
जीवन धन बड मूल्यकेँ, देलनि अछि भगवान्!
सच्चरित्र शिष्टा-सुन्दर, बनियौ बस इनसान!!
हमर वृत्ति जे हमहि करी, देखबय लेल नहि धर्म!
जीवन साफल बनल ओकर, कयलक जे निज कर्म!!
देखू न आवरण देह के, पाबू निज मति दाम!
अपन-अपन स्वभावसँ, बनबू मिथिला गाम!!
रहल ई पावन देश सदा, अयला ऋषि-मुनि धाम!
कियो न बाँचल यदा-कदा, कयने बिन निज काम!!
लोभ मोह मद तीन जे, कयलक सभटा नाश!
नि:स्वार्थ बस जीव बनी, भजियौ सीताराम!!
२. २६ मार्च २०१३
कि अहाँ सहीमें अपन मातृभूमि प्रति समर्पणके भावना रखैत छी?
कि अहाँ सचमें अपन जीवनक किछु घडी मिथिला-मैथिलीक सेवामें लगाबय चाहैत छी?
कि अहाँ मिथिलाक खसैत सांस्कृति अस्मिताके कारण राजनैतिक उपेक्षा मानैत छी?
कि मैथिली समान सुन्दर मधुरतम भाषाक संरक्षण चाहैत छी?
कि मिथिलामें रहनिहार सभके मैथिल बुझि एकसमान सम्मान दैत छी?
कि मिथिलाक प्रथम संपत्ति शिक्षाक प्राप्ति जीवनक पहिल लक्ष्य मानैत छी?
कि अहाँ लैंगिक विभेद सऽ दूर समान भावनाके पोषक छी?
कि अहाँ अपन माटि-पानि सऽ जुडल रहयवाला लोक छी?
कि अहाँ भारत व नेपालमें अलग-अलग मिथिला राज्यक स्थापना हो तेकर पक्षधर छी?
कि अहाँ अपन कथनी आ करनी दुनूमें समानता हर परिस्थितिमें एक राखि सकैत छी?
३. १४ मार्च २०१३
केकरो हमर भाषा खराब लगैत छैक,
केकरो हमर संस्कारमें मालिकपना देखैत छैक,
कियो हमर भैर दिन कैल जा रहल पोस्ट सऽ घृणा करैत अछि,
कियो गप छाँटैत पकडा गेला पर रगडी खाइते उल्टी करय लगैत अछि,
केकरो हम नेता बनय लेल प्रयासरत देखैत छियैक,
कियो हमरा छवि बनेनहार लेल लालची देखैत अछि,
केकरो अज्ञानी आ बिना जानकारी रखने बजैत देखैत छियैक,
कियो घमंडी आ अहंकारीरूपमें हमर पहचान करैत अछि,
.
.
.
अहाँ सेहो किछु बुझिते होयब!
४. १३ मार्च २०१३
१०० वर्षक उपेक्षा यदि:
१. मातृभाषा मैथिली सँ दूर कय सकैत अछि,
२. पुस्त-दर-पुस्त मातृभूमि सँ दूर कय सकैत अछि,
३. संयुक्त परिवारक संगठन सँ दूर कय सकैत अछि,
४. पारंपरिक संस्कार सँ बहुत दूर लय जा सकैत अछि,
५. समाजिक सद्भावनामें जातीयताक उपद्रव मचा सकैत अछि,
६. निकृष्ट सँ निकृष्ट कर्म करितो बस परिवारके भरण-पोषण लेल बाध्य बना सकैत अछि,
७. घरक गोसाउनि सँ दूर कय सकैत अछि,
८. धियापुताक मूरन, उपनयन, विवाह लेल पर्यन्त स्वदेशवर्जन करा सकैत अछि….
गानि नहि सकैत छी जे आरो कतेको दुष्प्रभाव देखा सकैत अछि….
बस जेना मैथिली भाषा सँ दूर केलक तहिना मिथिला संस्कृति सेहो सर्वनाशोन्मुख अछि।
एकरा बचाबय लेल के? कोन खास जाति? किछु खास लोक? भ्रष्ट नेतागिरी करनिहार चोट्टा प्रजाति? कंबल ओढि घी पीनिहार तथाकथित विद्वान्जन? या फेर माल पीटि महल-अट्टालिका ठाड्ह केनिहार रावणी अहंकार सँ पूर्ण ओ वर्ग जेकरा मैथिली जियल तैयो धैन सन, मिथिला मरल तैयो धैन सन… कतहु छी, ठीक छी – मानसिकतावाला?
के बचेतैक मिथिला के??
५. ११ मार्च २०१३
हम प्रतिबद्ध छी:
अपन आत्मारूपकेँ परमपिता परमात्मा संग सदिखन जोडि राखब।
मिथिला हमर जन्मभूमि थीक, मैथिली हमर मातृभाषा, जेना माता-पिता आ गुरुक सेवा अछि, तहिना अपन मातृभूमि आ मातृभाषाक सेवा। हम लगनशील बनैत सेवारत रहबे करब।
अपन संस्कृतिक लोकसँ पहिले सांस्कृतिक-भाषिक पहचान लेल अपील करब, बादमें यदि मानव समाज चलेबाक लेल जाति-व्यवस्थाक असल अर्थ बुझैत होइथ आ सौहार्द्र मानवताक सर्वोपरि धर्मसँ जनैत होइथ तऽ अपन जातीय पहचान सेहो निर्वाह करैथ।
हमर वादा अछि: कतहु रहब, अपन संस्कारके परित्याग एकदम नहि करब।
जे बाजब से करबे टा करब।
मिथ्याचार सऽ बड नीक हम खुलेआम अपन दुर्गुणकेँ समस्त लोकमानसमें राखब आ क्रमश: अपना आपमें सुधार करब।
जय मैथिली! जय मिथिला!!
६. २२ फरवरी २०१३
साक्छर मिथिला
कोमल कमलके कुसुमकली
किऐ नै जेतै स्कूल?
कि हम पढलियै यैह लेल
जे फेरो हेतै भूल?
हाथमें कापी-कलम आ पोथी
विद्या पेतै सभ संतान!
यदि ठाड्ह हम सभ पढलहबा
पढतै बनतै सभ इंसान!
आउ कसम ली एक-छात्र बस
पढेबै हमहुँ निज घर केँ!
अहिना एक पर एक जोडि के
बनेबै साक्छर मिथिलाकेँ!
६. १८ फरवरी २०१३
मिथिलाक किछु खास विशेषता:
गाम-गाम पोखैर जरुर भेटत।
मन्दिर बिना शायदे कोनो गाम।
ऐतिहासिक सामाजिक समूह अनिवार्य रूपमें भेटत हर गाम में।
जतय खुदाइ भेल ओतहि प्राचिन कलाकृतिक अनेको रास नमूना स्वरूप पत्थर, काँस्य, अष्टधातु आ विभिन्न मूल्यवान् मूर्ति आदि भेटल। लगभग हर गाममें।
एना लगैत अछि जे मिथिला कोनो समय अत्यन्त समृद्ध छल आ सभ ठाम जाग्रत लोकक वास छल।
प्राचिन इतिहास सेहो एक पर एक ऋषि-मुनि-विदेह सभके बात करिते अछि।
लेकिन आइ मिथिला पता नहि केना एतेक पैघ दरिद्री सऽ निकैल रहल अछि जाहिमें कतेको गाम तारी-दारू सऽ भरल अछि, लेकिन सामुदायिक विकास लेल कोनो समूह तक नहि।
एक गामके नमूना राखब। उदयनाचार्य समान महान् दार्शनिक के गाम ‘करियन’ (समस्तीपुर)के ई विपन्नता जे मूल्यवान् मुर्ति आइयो गाछहि तर?
दहेज मुक्त मिथिला एहेन धरोहर के संरक्छण लेल तैयार अछि, लेकिन कार्यकर्ता ओहि गाम के हो! आउ चर्चा करी निम्न लिंक पर।
हरि: हर:!
७. ८ फरवरी २०१३
मिथिलाक सत्यतथ्य (व्यंगवाणी)
*भैर मिथिला नेते – नेता! आ सचमें एको टा नेता नहि।
*बिहार सरकार आ भारत सरकार के चलाबय लेल जातिवादी नारा लगाय आपसमें गामके लोक के खूब लडाय-भिडाय शासन केनिहार के कमी नहि।
*मिथिला लेल केवल पेटभारा १ पेटपोसा २ आ मुँहतक्का २ कुल ५ कार्यकर्ता, सेहो काजक बेर जरुरी नहि जे भेट जेता। अक्सर हिमालय पहाडके यात्रापर व्यस्त आ तपस्यामें रत।
*८० गो मैथिल के पेट मात्र पहाड, पहिले चुरा-दही-चीनी-अँचार के भोग आ गप देबाक रोग सँ ग्रस्त ऊपरका पीढी रहलाके कारण आब दिन घटलाके बाद कोहुना कोनो काज कयके जीवनयापन करब आ व्यक्तिगत विकास लेल बेसी चिन्ता करब – यैह थीक वर्तमान मिथिला। भाग-दौड आ कूद-फानके जीवन मैथिलक असल तस्वीर।
*मिथिलाक गाम-गाम आब कुकूर भूकैत अछि सुतली रातिमें – ठीक तहिना गामक मुखियाक नाँगरि धेने ५ गो चमचा-बेलचा तारी-दारू पीबि भूकैत अछि हर शांझमें – दिन भरि केना केकर नांगरि छोपब से सोचैत अछि मिथिलाक हर गाम में। तदापि मिथिलाक भूमि अछि बड पवित्र कारण सीताजी अपने अवतरित होइत एकरा सदा-सनातनकाल लेल पवित्र कय चुकल छथि।
*जे सभ सऽ बेसी चोर ओ सभसऽ बेसी नीति सिखायत। ओकरा काज लेल बजाउ तऽ नांगरि सुटकाय केँ-केँ करैत परायत। एहेन चोर सभ चन्दा-चकोरी गबैत अछि, मिथिला-मिथिला भूकैत अछि।
*नाम लेल मरनिहार के कमी नहि। केकरो दोसर पर उम्मीद नहि। अपनो हारल जुआरी आ बहुअक मारल जुआनी कँपायल मायावी छँटैत अछि मिथिलाक ठीकेदारी, सेहो खोखले गप पर।
*हम बाजब, ओ काटत; ओ बाजत, हम काटब; मजा लेत दुनियादारी – यैह होइछ मिथिलाक ठीकेदारी। यैह कहैत अछि समझदारी।
*तुलसीदासजी कलियुग के वर्णन केने छथि ओ सच अछि, देखू करू विचार!
यदि जन्मल एक बापक बेटा आबू बनू समझदार, लगाउ मिथिलाके भवपार!!
हरि: हर:!
गुरुर्साक्षात्परब्रह्म तस्मै श्रीगुरवे नमः।।
ध्यानमूलं गुरोर्मूतिः पूजामूलम गुरो पदम्।
मंत्रमूलं गुरोर्वाक्यं मोक्षमूलं गुरोः कृपा।।
अखण्डमण्डलाकारं व्याप्तं येन चराचरम्।
तत्पदं दर्शितं येन तस्मै श्रीगुरवे नमः।।
त्वमेव माता च पिता त्वमेव त्वमेव बंधुश्च सखा त्वमेव।
त्वमेव विद्या द्रविणं त्वमेव त्वमेव सर्वं मम देव देव।।
ब्रह्मानन्दं परमसुखदं केवलं ज्ञानमूर्तिं।
द्वन्द्वातीतं गगनसदृशं तत्त्वमस्यादिलक्ष्यम्।
एकं नित्यं विमलमचलं सर्वधीसाक्षिभूतं
भावातीतं त्रिगुणरहितं सदगुरुं तं नमामि।।
ॐ गुरु ॐ गुरु
ॐॐॐॐॐॐआउ, स्मृतिमें आनी एक बड रोचक प्रसंग। रामचरितमानस पढबाक घडी नित्य हृदयमें एक उत्सुकता रहैत छल जे आइ पुन: किछु महत्त्वपूर्ण सिखबाक लेल भेटत। एक दिन पढा गेल जे श्मसानके अपवित्र छाउर महादेवके श्रीअंगमें शोभा पाबि रहल अछि। दिमाग अकुला गेल, एक तऽ श्मसान, ताहि ठामक अपवित्र छाउर आ फेर महादेव – देवाधिदेव – जगत् गुरु – सभक आराध्य तखन ओ किऐक धारण करैत छथि…. आ करैत छथि तऽ ओ कतेक शोभा पबैत छैक। तुलसीदासजी तुरन्त समाधान केलाह। ‘समरथके नहि दोस गोसाईं’। जी! प्रसन्नता भेटल।
आउ देखी कि संसारमें सेह कतेको लोक कहत जे बाबाक प्रसाद, बाबाक बूटी…. आ कि-कि! प्रसाद छैक ओतय तक तऽ ठीके लेकिन व्यसन छैक तेकरा नुकाबय लेल बाबाक नामके प्रयोग कनेक अतिश्योक्तिपूर्ण लगैत अछि। ओना प्रसाद के प्रभाव सदैव सुन्दर साधना में सहायक सिद्ध होइत छैक, लेकिन एकर ई प्रभाव कियो ग्रहण नहि करू कि प्रसाद चखैत-चखैत व्यसनरूपमें परिणति हो! हम बहुत गंभीर परिणाम के भुक्तभोगी छी, अत: समस्त लौकिक संसार सँ निवेदन जे एहि मामले कनेक सतर्कता जरुरी।
हरि: हर:!
९.
गंभीर सवाल!
कतेक दिन सँ एक बात सोचि रहल छी,
आइ अहुँ सभ सँ वैह बात पूछि रहल छी!
एतेक सालमें हमर अठासी टा फोलोवर!
हमर प्रेसी मुन्नीके तीन हजार फोलोवर!
हम लिखलहुँ दस हजार कथा आ बात,
मुश्किल सऽ भेटल सौ गो मितवाक साथ!
मुन्नी लिखलक मुश्किल सऽ दू शब्द ‘हाइ’,
लागि गेल छौंडा सभक धरोहिया यौ भाइ!
हम टँगलहुँ मिथिला-मैथिलीके फोटो जते,
बस दु-चारि-दस देखलक शेयरो कतौ कते!
मुन्नी डार्लिंग टँगलक मिनी स्कर्टवला मुस्की,
कतेको भेल लाइक आ लेलक शेयरक चुस्की!
हे यौ! मंगनू बाबु! मैथिली में ई सभ नहि,
मिथिला के गान छैक, शान छैक, प्राण छैक!
कि तही लऽ के मैथिल हिन्दिये में डूबल,
अंग्रेजिनी, भोजपुरनी, नेपलियेमें त्राण छैक?
हरि: हर:!
१०.
मिथिला दलान
ई थीक मिथिला के दलान, ऋषि-मुनि के मचान
देखियौ एहि माटिके शान, हे यौ मैथिल महान!
कानि रहल आइ गामक गाम, देखि परदेश अपन संतान,
जानि नजरि कोना लागि गेलै, खखरी उपजय जरय धान,
कहियो रहलै जतय गान, आइ छै बनल सुनसान
देखियौ एहि माटिके शान, हे यौ मैथिल महान!
ई थीक मिथिला के दलान…..
पानि जतय सत् पावन प्राण, रक्षक सदा बनैथ हिमवान,
वन-उपवन फल जान-जहान, तंत्रक भूमि करै छथि त्राण,
बिगडल विधक विधान, कानय ‘प्रवीण’ ध्यान,
देखियौ एहि माटिके शान, हे यौ मैथिल महान!
ई थीक मिथिला के दलान…..
हरि: हर:!
११.
भारत केर स्वतंत्रता दिवस पर मैथिल भाइ प्रति समर्पित एक गीत: (पूर्व-कीर्ति) – दोसर प्रकाशन!
हम तऽ विश्व फीरि के मिथिले वापस आयल छी
गीत मैथिली गाबय छी ना!
सौंसे मारि हथौड़िया खाली हाथ बड़ थाकल छी
गीत मैथिली गाबय छी ना!
हम तऽ विश्व…..
गेलौं गाम त्यागि परदेश, सोचि के लायब नया सनेश-२
कार्तिक बनल घूमल सभ देश, बिसरल बुद्धि जेना गणेश-२
छोड़ि के माय-बाप त्रिलोकी जेना औनायल छी
गीत मैथिली गाबय छी ना!
हम तऽ विश्व फीरि…
लूटलक एक-एक श्रृंगार, रखलक सदिखन बीच मझधार-२
सिखलक कला छीनि सौगात, लिखलक पेटपोसा कपार-२
बरु आब भूखहि पेट माटि अपन ओंघरायल छी
गीत मैथिली गाबय छी ना!
हम तऽ विश्व फीरि….
एकटा बात देखल सभ धाम, सभ जे ओगरै छै निज गाम-२
अपन देशके बनबय शान, गाबय सदिखन अपन बखान-२
कहू फेर मिथिलावासी हम कतय बौड़ायल छी
गीत मैथिली गाबय छी ना!
हम तऽ विश्व फीरि….
जगियौ-जगियौ मैथिल भाइ, सिखियौ दुनिया गति कि आइ-२
करियौ कर्म जनक सम भाइ, तखनहि औती सीता दाइ-२
कहू कि अनकर देक्सी करैत किऐ अन्हरायल छी
गीत मैथिली गाबय छी ना!
हम तऽ विश्व फीरि…
हरिः हरः!
१२.
ई बात दिमाग उड़ाबक अछिबड़-बड़ दाबी सरकारक छैक
गपमें योजना भरमारक छैक
तैयो भूखल प्राणी सभ ठाम
बस एक सहारा मात्रे राम
अन्नक भंडार सड़य-गन्हाय
कतौ चुल्हा जड़य न मिझाय
जाबत छै गाम-समाज मरल
ई दुनिया असमानता सऽ भरल!
बस मानवता के पाठ सिखू
सम्पन्न संसारक भाग लिखू!
हरिः हरः!
१३.
केकरो मुँहमें मुंगबा लड्डू, कियो लिलोह दिनमान सँकाल्हि-आइ में फरक कते छै देखियौ भैया ध्यान सँ
एक बनय छै भूत तऽ दोसर कहै नया वर्तमान सँ
भोर हँसी आ साँझक कननी एम्हर-ओम्हर शान सँ
जेना दिन आ रातिक रूप छै जीवक दर्शन ग्यान सँ
पेट न खर सींग तेल चोपारि गीत फूइस के गान सँ
यैह थीक कलियुग जन-मन जीवन सभक जान सँ
सत्य कहै छै बिसर मूढपन नेह एक भगवान सँ
कथमपि द्वंद्व धार नहि बहे बने सत्य इन्सान सँ
हरि: हर:!
१४.
जीवन
खुश छी
एतबीमें
जतेक अछि
अपना हिसाबसँ!
पात खररब
भूज्जा फाँकब
नोन तेल रोटी
साग भात
जैह जुडत
सैह खायब!
बोइन पर
अधिकार अछि
काज करब
जिनगी जियब!
केकर रहलै
चौजुगी चमक?
के बचल
सभ दिन?
त्याग छै
कीर्ति छै
विद्या छै
वैभव छै
दान छै
धर्म छै
मैथिली छै
मिथिला छै
हम छी
दैव छै
चलू
जीबि ली
जहान छै!
हरि: हर:!
शहीद के प्रणाम!
मिथिला के ओ हर कीर्ति महान्
हे शहीद अहाँ के शत् प्रणाम!
करी शत् प्रणाम जगदम्ब नाम
करी शत् प्रणाम अवलम्ब नाम
बलिदान अहाँ के मिथिला त्राण
हे शहीद अहाँके शत् प्रणाम!
मिथिला के ओ हर कीर्ति महान्
हे शहीद अहाँके…
अछि ईशक भूमि मिथिला महान्
बनय सत्य धर्म अतिथि समान
तैर गेल अहाँके आत्मा नाम
हे शहीद अहाँके शत् प्रणाम!
मिथिला के ओ हर कीर्ति महान्
हे शहीद अहाँके…
भले केओ कतबो कंठक धसान
बनि अक्खज आयू विदेहक गाम
मिलि गेल अहाँके हर एक प्राण
हे शहीद अहाँके शत् प्रणाम!
मिथिला के ओ हर कीर्ति महान्
हे शहीद अहाँके….
मिथिला राज लेल शहादति देनिहार प्रति समर्पित!
अखण्ड संसार मिथिला के राज!
हरि: हर:!!
कल्पवृक्ष एहेन गाछक नाम थिकैक जेकर नीचाँ जे इच्छा करब से पूरा होयत। एक छोट कथा एहि लेल महत्त्वपूर्ण छैक जेकरा पर हम सभ मनन करी।
एक राजा शिकारक क्रममें संध्या थकित होइत अपन सिपहसलार पर्यन्तसँ छूटल असगर मजबूरीमें एक गाछ जे कल्पवृक्ष रहैत छैक लेकिन राजाक एहि बातक जानकारी नहि ताहि तर संध्या-रात्रि विश्राम लेल घोडा बान्हि नीचेँ आराम करय लेल शरण लैत अछि…. किछु समय लेल सोचैत ओकरा राजसी भोजनक भूख लगैत छैक आ इच्छा होइते ओतय ५६-भोग सोझाँमें हाजिर होइत छैक। राजा विस्मितो अवस्थामें चफैरकऽ भोजन करैत अछि आ तदोपरान्त सुतबाक प्रयास करैत अछि, असहजताक कारणे पुन: इच्छा करैत अछि जे एना होइत जे राज-पलंग आ ओछाइन भेटैत तऽ आराममें सहजता भेटैत… आ पुन: ओकरा राजसी पलंग बिछाउन सहित भेटैत छैक। राजा खुशी-खुशी विश्राम लेल ओहि बिछाउनक प्रयोग करैत अछि। अर्धरात्रिमें राजाक संयोगवश नींद खुजैत छैक तऽ चारू कात अन्हार देखि भयभीत होइत सोचि उठैत अछि जे कहीं कोनो बाघ आबि ओकरा ऊपर आक्रमण नहि करय…. आ ततबा सोचैत एक बाघ आक्रमण कय दैत छैक आ राजा बामुश्किल जान बचाबैत अछि।
सार्थक सोच संग चलनिहार एहि संसारकेँ कल्पवृक्ष समान उपयोग करैत छथि। मैथिली-मिथिला सेहो प्रमाणित कल्पवृक्ष थीक। खबरदार! अशुभ सोचब मना छैक!
हरि: हर:!!
यदि मैथिली बिसैर गेल छी,
यदि अबैतो बाजैत लाज लगैत अछि,
कोनो तरहक दिक्कत अछि,
तऽ बिना कोनो खर्चाके,
आउ! हमर कोचिंग ज्वायन करू!
मैथिली लिखब आ बाजब दुनू सिखू!
मात्र ७ दिन में!
संगहि अंग्रेजी जे आय रोटीक जोगार दैत अछि,
सेहो सिखू! स्वरोजगारी बनू!!जे कियो देखाएत छथि मैथिल फेसबुकपर,
ओ बजैत/लिखैत नहि छथि मैथिलीमें,
हुनका सभके सीधा जोडू,
प्रवीणक फेसबुकिया मैथिली कोचिंगमें!
फोटोमें सभ जानकारी अछि, लिंक खोलू आ आबि जाउ। कृपया मैथिली केर लेल एक बेर सभ संग एकरा जरुर शेयर करू।
हरि: हर:!!
पेट अपन भरले नहि होइछौ, तों पोसमें मिथिलाके जनता?बढ एखन किछु आरो दूरी, सोचि-सोचि दरिद्री के!
बनि बहिर्मुख देखे सबटा, वीर सलहेश दीनाभद्री के!!
वीरतापूर्ण कयले नहि होइछौ, तों जितमें मिथिलाके खुट्टा?
कायरता सँ गप हँकय छिहीं, तों सिखेमें मिथिलाके बेटा?
देखैत टा रह केना चलय छै, मस्त अपन चोरदिलीसँ!
कयनिहार सब केना करय छै, गस्त अपन कर्मटोलीसँ!!
नहि किछु केलें नहि किछु करमें, तों जोतमें मिथिलाके खेता?
बाबा बले फौदारी टा बस, तों बनमें बनेमें मिथिलाके नेता?
कामचोर कर्तब्यविमूख तों, बेसीकाल नुकैले रहै छेँ!
किस्मत-हिम्मत हारल तों, छूछे बीख पिबैते रहै छेँ!
कहियो न एलें रणभूमिमें, तों बनमें मिथिलाक सेना?
बुद्धि-विवेकक हीन रे भूल्ला, तों देखमें मिथिलाक सपना?
(अधिकांशत: जे चोर-निकम्मा आ बहानेबाज कर्तब्यविमूढ मैथिल होइछ ओ फेसबुक वा समाजक विभिन्न गाम-ठामपर अगबे गप आ फूइसक समीक्षा करैत नजरि अबैछ, बात एहेन करैछ जेना भगवान् ओकरा सभटा कला-कौशलसंपन्न बनौने छथि, लेकिन कोइढ एहेन जे काजक घडी ओकर कियो मैर गेल रहैछ आ कदापि अपन छोटो टा के कर्तब्य निर्वाहमें ओ सफल नहि बनैछ – ताहि तरहक कोढिया लेल ई रचना समर्पित अछि। मनन केला उपरान्त यदि राजा सलहेश, वीर दीनाभद्री आ कतेको वीर मैथिलपुत्र सँ प्रेरणा भेटय तऽ जीवनमें बस एक छोटो टा के काज जरुर करय लेल सोची, मरबा घडी गोदान करैत वैतरणी पार करयवाला सोच सेहो मिथिला के शिथिला बनेलक अछि, जरुर चिन्तन करी।)
हरि: हर:!!
हरियर कंचन पातक ई बीच यौ!! एकर बनतय तरकरिया!!मूरी खोंटि कने सरिसव मसल्ला!
सुरकी झोर जेना मछलीके छल्ला!!
तयपर फूलक रहत तरुआ यौ!! ई कदीमाक फूलबतिया!!
हरियर…
मिथिलाके भोजमें डालना जरुरी!
बिन कदीमा के रस नहि सुरुरी!!
एकर भुजियाक रूपो अनेक यौ! ई कदीमाक फूलबतिया!!
हरियर…
अपन बारी या चार पर फरय!
हरियर पाकल साल भरि रहय!
एकर बियाके भुज्जा बड नीक यौ!! ई कदीमाक फूलबतिया!!
एकर छिलको भुजाइ छय मीत यौ!! ई कदीमाक फूलबतिया!!
हरियर…
हरि: हर:!!
बेईमान ईन्सान
दूसरोंको उपदेश देना पर खुद उन राहों से हँटकर चलना!
औरोंका शिकायत करना पर अपनी दोषोंके साथ जीना!!
बातें बडे-बडे करना पर कर्म बिपरीत करना या न के बराबर करना!!
औरोंसे अपेक्षा करना पर खुद कर्तब्यविमूढ बनकर अपना योगदान तक न देना!!
माता-पिताके दिये गुणसूत्रोंका अपमान अपनी होशियारीमें करते जाना!!
मातृभूमि के प्रति अपनी देनदारी को समझते हुए भी पीछे भागना!!
प्रकृति ने जो दिया उसका दुरुपयोग करना!
अपनी दायित्वोंको न समझना!!
आदि – आदि!!
कुछ आप भी जोडें! पर यह देखना न भूलें कि सच्ची राष्ट्रीयता के लिये हम बेईमान तो नहीं और हमारे कर्तब्योंको बखूबी निभा तो रहे हैं।
हरि: हर:!!


text:
विशिष्ट व्यक्तित्व परिचयः प्रो. बी. के. कर्ण
प्रोफेसर बी. के. कर्ण – निदेशक, पीसीआरआइ (पैकेजिंग क्लिनीक एण्ड रिसर्च इन्स्टीच्युट, हैदराबाद) भारत – एक समर्पित मिथिला राज्य समर्थक जिनका द्वारा आगामी ४ मार्च, २०१६ ई. केँ हरेक मैथिल (मैथिलीभाषी – मिथिलावासी) – चाहे ओ भारत मे होएथ वा नेपाल मे – हुनका सब सँ एक दिन उपवास रखबाक निवेदन केलैन अछि। अपन व्यक्तिगत आह्वान मे एहि दिवस केँ हर मैथिल द्वारा अपन पौराणिक भूगोल मिथिला दुइ देश मे बँटबाक दिवस यानि वैह दिन १८१६ ई. मे सुगौली संधि लागू कैल गेला सँ मिथिलाक्षेत्र दुइ राष्ट्र बीच बँटि गेल, एकटा नेपाल आ दोसर भारत मे अवस्थिति पाबि गेल – अपन भौगोलिक अस्मिता बंग प्रान्त सँ उछैटकय दुइ देशक बीच जाएब मैथिल लेल आर कोन-कोन दृष्टि मे नीक भेल किंबा बेजा भेल एहि पर बहुतो तर्क-वितर्क संभव अछि, लेकिन प्रो. कर्ण जिनका प्रेम सँ हैदराबाद केर संस्थान मे लोक बीके कर्णा सेहो कहैत छन्हि ओ उपवास रखबाक निवेदन केलनि अछि।
मैथिली जिन्दाबाद केर संपादक आर बीके कर्णा सर बीच आइ कतेको वर्ष सँ निरन्तर वैचारिक आदान-प्रदानक अन्तर्संबंध दुइ जागरूक मैथिल भाइ-भाइ रूप मे स्थापित अछि, आर ई निर्णय लेल गेल अछि जे आदरणीय प्रो. कर्ण द्वारा कैल गेल आह्वान केँ समस्त मैथिल जगत् मे पहुँचेबाक कार्य मे यथासाध्य सहयोग करब, ताहि सँ प्रणेता प्रो. कर्ण संग एकटा साक्षात्कार एतय प्रकाशित कैल जा रहल अछि। आउ, व्यक्तित्वक विशिष्टता सँ परिचयक संग हुनक मिथिला प्रति समर्पण केँ हम सब बुझी आर गर्व करी जे हमरा सबहक पौराणिक पहिचान ‘मैथिल’ होयब कतेक दैविय गुण ओ संपदा सँ संपन्नताक द्योतक थीक।
प्रवीणः ४ मार्च ( मार्च 04 )उपवास दिवस! किऐक? कि तर्क?
प्रो. कर्णः इतिहासमे मिथिलाक क्षेत्र दू भागमे नहि छल, एके छल। ईस्ट इण्डिया कंपनी (ब्रिटिश सरकार) आ नेपाल सरकारक सुगौली सन्धि मार्च ४ (4th March ) १८१६ कय अस्तित्व मे आयल छल, जाहि मे सिक्किम, कुमाऊँ, गढ़वाल आ मिथिला क्षेत्रक जिक्र अछि, तकरे बाद मिथिला दुइ भाग मे बँटि गेल, मिथिला – भारत आ मिथिला – नेपाल।
एकटा प्रत्यक्ष प्रमाण जेना की, सीताक जन्म सीतामढ़ी, जे भारत मे अछि, सीताक स्वयंवर स्थान धनुषा, नेपाल मे स्थित अछि। मिथिलाक विभाजन भेल से सत्य अछि।
वर्तमान दुइ राष्ट्र मे मैथिल समुदाय केर बौद्धिक पहिचान प्रति दुनू राष्ट्रक समर्थनभाव देखि अन्तर्राष्ट्रीय सीमाक सम्मान करितो हमरा अपन मिथिलाक भूगोल दुइ देश मे बँटल देखाएत अछि। बीच-बीच मे दुइ देशक संबंध विभिन्न कारण सँ बनैत-बिगड़ैत देखि एकटा अन्जान भय हमरो होएत अछि जे कहीं हम दुनू कातक मूल मैथिल केर छाती पर ई अन्तर्राष्ट्रीय सीमा जे आइ खुजले टा नहि अछि, बल्कि दुनू कातक लोक बीच जनस्तरीय संबंध ‘रोटी-बेटी’क संबंधरूप मे प्रख्यात अछि ताहि पर कोनो तरहक दूरगामी कूराजनीति केर असैर नहि पड़ि जाय। खासकय, हालहि नेपाल मे मधेसक आन्दोलन आर तेकरा संबोधन करबा मे जाहि तरहक दुइपक्षीय अड़ियलपंथीक व्यवहार सँ विभिन्न तरहक शंका-उपशंका उपजल अछि; जेना नेपालक नव संविधान मे वैवाहिक अंगीकृत नागरिकता प्रदान करबाक अत्यन्त प्राचीन परंपरा पर्यन्त केँ हतोत्साहित करबाक प्रावधान राखल गेल अछि आर जाहि कारण आइ भारत ओ नेपालक संबंध पर्यन्त खटासक अनुभूति करय लागल अछि… एहेन समय हमर आत्मा बेर-बेर ओहि दिवस याने ४ मार्च केँ मोन पाड़ैत अछि, ई हमर अन्तरात्मा सँ निकलल आवाज थीक जे एहि दिवस हम सब उपवास करी आर शपथ ली जे हमरा सबकेँ कोनो विभाजन कहियो नहि विभाजित कय सकैत अछि। हमर ऐक्यरूपता सदिखन अपन मधुर भाषा आ अति प्राचिन प्रतिष्ठित वेदानुरूप लौकिक व्यवहार जेकरा मिथिलांग सेहो कहल जाएछ से सदिखन बाँचल रहत।
हम मिथिला एकीकरणक पक्षमे नहि छी, परञ्च मिथिलाक विभाजनक इतिहास नहि भूलब, तकर संकल्प अछि । हम सब आ हमर सभक पीढ़ी आ कहु त, जाबैत तक दुनियाँ अविचल रहतैक, ताबैत तक, नहि बिसरब।
आ एहि दिन केँ नहि बिसरैथ जे मार्च ०४, १८१६ कय अधिकारिक रूपसँ मिथिला दुइ राष्ट्र बीच बँटा गेल छल।
मिथिलाक विभाजनक वेदनाक रूपमे अनुभव कै रहल छी, ताहि हेतु उपवास राखब, आ हरेक मैथिल वासी-प्रवासी आ मिथिला प्रेमी सँ आग्रह जे एहि वर्ष हमर मिथिलाक विभाजनक २०० वर्ष होएत, मिथिलाक लेल मार्च ०४, २०१६ केँ , जे जतय छी आ जतय रहब, अनुरोध जे उपवास जरूर राखु, मिथिलाक विभाजनक वेदना केँ अनुभव करू।
प्रवीणः बहुत सुन्दर सरजी! अपनेक बात हमरा आँखि मे नोर भरि देलक। वास्तव मे एहि पार मिथिला – ओहि पार मिथिला… मुदा मिथिला संविधान मे कतहु नहि। एक दिशि बिहारी – एक दिशि मधेसी आ पता नहि आरो कतेक नव पहिचान सँ हमरा लोकनि केँ सदा-सदा विभाजित करबाक लोक दुरेच्छा रखैत अछि… आइ स्वयं मैथिलीभाषी आन पहिचान प्रति छद्म राजनीतिक स्वार्थ लेल पटना आ काठमांडुक सोझाँ घुटना टेकने छथि। अहाँक ई आह्वान हृदय केँ छूबयवला अछि। जानकारी कराबी जे वर्तमान सीमांकन अनुरूप जे नेपालक प्रदेश २ अछि ओ मिथिलाक वर्तमान रूप केँ परिलक्षित करैत अछि, बस एहि मे मोरंग, सुन्सरी आ झापाक किछु क्षेत्र समाहित नहि अछि। मुदा भाषागत रूप मे ई क्षेत्र सब दिन मिथिला रहत।
सर! अपन परिचय मैथिली जिन्दाबाद केर पाठक केँ कोन तरहें देब? हैदराबाद मे प्रवास पर रहैत आर एतेक वर्ष सँ मिथिला प्रति असीम प्रेम रखबाक रहस्य कि?
प्रो. कर्णः हमर नाम बी के कर्ण लेकिन बी के कर्ना सँ पहिचान अछि, हम इण्डिया /एशियाक प्रथम बैचक पैकेजिंग प्रोफेशनल छी।
३० वर्ष सँ भारत सरकारक सेवा छोड़ि अपन संस्था Packaging Clinic & Research Institute, हैदराबाद मे संस्थापक निदेशक छी आर IIT Roorkee केर विजिटिंग प्रोफेसर आ सलाहकार M.Tech (पैकेजिंग) के रूपमे छी।
१९८९ मे UNDP केर फ़ेलोशिप पैकेजिंग क्षेत्र मे भेटल जाहि मे कईएक देशक यात्रा भेल छल, पैकेजिंग क्षेत्र मे UN Consultant और European Union packaging consultant कार्यक अनुभव सेहो अछि।
मैथिल छी, मिथिलाक विकासक लेल व्याकुल छी। एक घटना सँ बहुत प्रेरित छी। सन १९७८ मे मिथिला उच्च विद्यालय, बलौर मे मिथिलाक विभूति स्वर्गीय श्री कांचीनाथ “किरण” विशिष्ट अतिथिक रूपमे विद्यालयक वार्षिक कार्यक्रम मे आयल छलाह, हमरा सेहो हुनका सँ पाँचटा पोथी पारितोषिक रूप मे भेटल छल। ओ अपन भाषण मे उलेख बेर-बेर केने छलाह जे मिथिला-शिथिला भऽ रहल अछि, अहाँ सब मिथिलाक साहित्यिक-सांस्कृतिक स्वरूप पर ध्यान दियौक।
मिथिला – शिथिला कियाक? ई शब्द प्रेरणा स्वरुप अछि, ताहि दिन सँ मिथिलाक लेल किछु करबाक लेल, कटिबद्ध छी।
हैदराबाद मे मैथिल काफी सजग छथि, मिथिलाक हर कार्यक्रम धूमधाम सँ मनबैत छी। मिथिलाक विकासः मैथिलसँ होयत, केयो बाहरक कोनो व्यक्ति मिथिलाक विकास नहि करताह।
मिथिला मे उद्योग पर ज्यादा रुझान अछि, उद्योग पर सेमिनार हरेक वर्ष मिथिला प्रवास मे जरूर करैत छी। मिथिला मंथन संस्थाक संस्थापक अध्यक्ष नाते, मंदिर मन्थन पर काफी झुकाव अछि जे मैथिल जे वैष्णोदेवी आ तिरुपति जाएत छथि, कोनो बात नहि, परन्तु मिथिलाक धार्मिक तीर्थस्थलक विकास पर नहि रुझान रखैत छथि ताहि सँ काफी कष्टक अनुभव करैत छी। मिथिलाक भगवान् की कोनो आन भगवान् सँ कमजोर??? मैथिल मिथिलाक धार्मिक स्थल सेहो जरूर भ्रमण करैथ, स्थानीय लोकक व्यापार बढतैक। स्वरोजगारक अवसर बढतैक। मिथिलाक विकासक लेल कटिबद्ध छी।
प्रवीणः मिथिला राज्य किऐक चाही? मिथिला वास्तव मे छी कि?
प्रो. कर्णः मिथिला राज्यक लेल अनेक पहलु अछि : केवल दू दृष्टिकोण सँ :
१) इतिहासक आधार परः
मिथिला राज्य मैथिलक मौलिक अधिकार थीक। मिथिला क्षेत्र औखनि बिहार राज्यक अंतर्गत अछि। सोचल जाउ जे इतिहासक रक्षा होय वा नहि ? जरूर हेबाक चाही, हर कीमत पर, ऐहिक लेल हरेक त्याग जरुरी अछि, बिहारक इतिहास पर गौरव वा मिथिलाक इतिहास, सांस्कृतिक वजूद पर गौरव ?? बिहारक इतिहास केवल १०४ वर्ष, आर मिथिलाक इतिहास हज़ारों वर्ष, वेद-पुराण, सनातन काल सँ। यदि उपर्युक्त प्रश्नक जवाब न्यायोचित भेटत तँ मिथिला राज्य सँ समस्त भारतवर्ष गौरान्वित होयत। अयोध्या क्षेत्र केँ अवध प्रदेश राज्य जरूर होय।
मिथिला राज्य भारत वर्ष केर धरोहर अछि एकरा सम्मान भेटय, ऐहिक लेल हम मिथिलाराज्यक कार्यकर्ता छी तथा जीवन धरि सेवा में लागल रहब।
२) विकासक आधार पर:
अपन धरती, अपन राज। मिथिला राज्य मे मैथिलक राज होय। समाजक हरेक वर्गक भागीदारी हेतैक। छः करोड़ मैथिलक आबादी मे ने कोनो उद्योग, ने कोनो प्रोफेशनल इंस्टिट्यूट, इंजीनियरिंग कॉलेज कतेक? मेडिकल कॉलेज बहुत कम। गाम गाम सुन्न, बिहार सरकार मतसुन्न। मिथिलाक साहित्यक आ संस्कृतिक रक्षा केना? एकर समाधान – केवल वा केवल मिथिला राज्य, भारतीय संविधानक गौरव।
प्रवीणः मैथिली भाषा मे मैथिल केँ आत्मगौरव कम देखैत छी… लोक कहैत अछि।
प्रो. कर्णः मैथिली सँ विकासक भरोसा हेबाक चाही, मिथिला मे अनेको भाषा अछि, जेना की मैथिली, अंगिका, वज्जिका, जोल्हा, हिंदी, नेपाली, आदि। … परन्तु मिथिलावासी केँ बुझल छन्हि जे मैथिली सबसँ सशक्त भाषा अछि।
आईएएस केर परीक्षा मे मैथिली बहुत सहयोगी विषय मानल गेल अछि। मैथिलीक लोकग़ीत सँ रुझान जरुरी अछि, पत्रिका, मैथिली फिल्म, टीवी सीरियल सँ मैथिल केँ आत्मगौरव restore (पुनर्जाग्रत) भऽ रहल अछि।
मैथिली मैथिलक घरेमे टुअर अछि। एकर जिम्मेदार मैथिल स्वंय छथि, मैथिल हिंदी, अंग्रेज़ी आ अन्य भाषा मे लिखैत वा बाजैथ, खुशीक बात अछि पर मैथिली -भाषा क त्यागने नहि। साधारण मैथिलीक शब्द के क्लिष्ट मैथिली शब्द क़े रोचकहीन बनेने छथि, जहिना होय, मैथिलीमे लिखू, पढ़ु आ बाजु।
प्रवीणः सर! अहाँ एकटा विशिष्ट शिक्षा सँ संपन्न लोक… वास्तव मे पहिचान केर आधार पर नागरिक केर अधिकार लेल कि सोच रखैत छी?
भारत केर निर्माण मे मिथिलाक कि योगदान? मिथिला प्रति उपेक्षाक आरोप केँ स्थापित करबाक लेल अपनेक आइ धरिक यात्रा पर वृतांत बताउ।
प्रो. कर्णः लगभग तीन वर्ष पूर्व २०१३ मे, इलाहाबाद मे कुंभ छल। ओहि मे हम-सब पुरे कुम्भ मे फ़्लेक्सी बैनर मे मिथिलाक प्रचार मे मिथिला-मन्थन टैग छल जेः
मिथिला दुखी त देश दुःखी,
मिथिला सुखी त देश सुखी।
मैथिल हर राज्य आ दुनियाक हरेक देशमे छथि, मिथिलाक विद्वानक पलायन सँ मिथिलाक क्षेत्र मे विकासक अभाव अछि। मिथिला मे उद्योग हो। प्रवासी मैथिल द्वारा मिथिलामे योगदानक आवश्यकता अछि। मिथिलामे उद्योगक अपार संभावना अछि। तीनटा देश सँ मिथिलाक सीमा जुड़ल अछि, जेना की -नेपाल, भूटान आ बांग्लादेश। भारतक सर्वांगीण विकास, मिथिला राज्यक बिना असंभव अछि।
प्रवीण : मिथिला मे सेहो किछु एहेन कार्यक्रम हेबाक चाही जाहि सँ अहाँक ज्ञान आरो जनसामान्य धरि पहुँचय। कि सब प्रयास केलहुँ? मैथिली जिन्दाबाद वेब पोर्टल पर कतेक ध्यान दैत छी? कि कहबैक पाठक सब केँ?
प्रो. कर्णः मिथिला मे हमर कार्यक्रम उद्योग सं सम्बन्धित हरेक वर्ष भऽ रहल अछि। उद्योग लेल प्रशिक्षण जरुरी अछि। जिला उद्योग केंद्र केर संग उद्योग पर सेमिनार / वर्कशॉप होय, हमर संस्थान पी.सी.आर.आई. मिथिलाक सेवामे हमेशा सं जुड़ल अछि आ जुड़ल रहत।
“मैथिली जिंन्दाबाद” बहुत प्रभावशाली वेब पोर्टल अछि, एक बेहतरीन ई-पुस्तकालय अछि। मैथिली-जिन्दाबाद एक अनोखा संगम अछि जाहि मे इंडिया आ नेपाल क साहित्यक, सामाजिक चिंतन क एक सफल प्लेटफार्म। हमर शुभकामना जे निरन्तर कार्यशील रहय, हम बहुत प्रशंसक छी, मिथिलाक हरेक स्वाद सँ भरल अछि, एही पोर्टल केर स्थायी पाठक सँ अनुरोध जे मैथिली जिन्दाबाद” पढ़ु, जुड़ू, प्रचार करू यथार्थ केर आधार पर।
प्रवीणः जार्ज ग्रियर्सन पर अपन विशेष स्मृति रूप किछु कहू!
प्रो. कर्णः बिहार राज्यक निर्माण सँ पूर्व माननीय जार्ज ग्रियर्शन आयल छलाह, मिथिलाक नक्शा, बिहारक नक्शा सँ पूर्व निर्मित अछि, मिथिला राज्यक समर्थन के रूपमे मानि रहल छी, हुनकर स्मृति मे मिथिला राज्यक जान आंदोलन एकटा महत्वपूर्ण कड़ी रहत।
प्रवीणः हैदराबाद सहित प्रवासक क्षेत्र मे मैथिल केँ केहन अधिकार चाही?
प्रो. कर्णः मिथिला भवन दुनिया केर हरेक शहर मे होय, एकर प्रयास जिनगी भैर तक कैल जाय। मिथिला भवन मे लोक गीत, पोथीक संग्रह, मिथलाक भोजन, मिथिला पर्व – त्योहार सबटाक गतिविधि होइत रहय।
प्रवीणः भारतक एहि विशिष्ट भूभाग मिथिला मे विद्या धनं सर्वधनं प्रधानं रहितो विपन्नता कोना?
प्रो. कर्णः मिथिला मे विद्या धनक उपयोग मैथिल द्वारे मिथिलाक बाहर होइत रहल अछि। एकर उपयोग मिथिलामे होय, एकर नहि तँ आधारभूत ढांचा अछि आ ने उचित अवसर, सबटा ज्ञान बेअसर। ताहि लेल एक मात्र उपाय – केवल मिथिला राज्य। मैथिल केँ देख्सी लगैत छैक, मैथिल केँ मैथिली बजय मे अपमान मह्शूश नहि हो। मैथिल केँ त्रि-भाषा ( Maithili – Hindi – English ) पर सदैव ध्यान देबाक चाही।
प्रवीणः मिथिला राज्य बनेबाक लेल कि योजना?
प्रो. कर्णः फेज-१
१) जय मिथिला-जय-जय मिथिला नाराक मैथिलक भावना सँ जुड़बाक, जेना जय महाराष्ट्र, तहिना जय मिथिला कहिते, जय जय मिथिला कहबाक कंपन होय।
२) अखण्ड बहस हो – मिथिला राज्य कियैक आ कियैक नहि ? चायक नुक्कड़ सँ सँसद तक – तकर प्रयास
३) समाजक हरेक जातिक भागीदारी, जन चेतना अभियान
४) मिथिला राज्य निर्माण समारोह – हरेक शहर -हरेक ग़ाम मे।
५) मिथिला राजनीतिक पार्टीक गठन – गठित पार्टी द्वारा धरातलीय अभियान मे मिथिला राज्यक आवश्यकता सँ जन-जन केँ जोड़ब।
फेज-२
जन-जन केर आंदोलन, मिथिला राज्यक आंदोलन।
जय मिथिला-जय-जय मिथिला!!
प्रवीणः बहुत रास धन्यवाद आदरणीय सरजी! अपनेक विचार आ ओकर वजन मैथिली जिन्दाबादक मार्फत् मिथिलाक जन-जन धरि पहुँचय। हम यैह कामना करब।
प्रो. कर्णः धन्यवाद आर हम सब जन-जन सँ जुड़ल रही। एहि पोर्टल पर विचार रखबाक लेल एक बेर फेर सँ धन्यवाद!! मोन राखय जायब – ४ मार्च – एक दिनक उपवास!!


text:
समाजक संरचना आ संचालन देखि स्पष्ट छैक जे एहि मे सभक सामुहिक योगदान रहैत छैक। सब जाति, सब धर्म, सब वर्ग, निर्बल-सबल, होशियार-जोशियार कि बकलेल-बुधियार – सभक। तखन मानव प्रकृति मे अपन जाति के नाम पर कखनहुँ श्रेष्ठताक भावना (Superiority Complex) या फेर हीन भावना (Inferiority Complex) केर कारण लोक आपस मे विभाजित होइत अछि सेहो केकरो सँ छुपल नहि अछि। लेकिन एकटा ज्ञानी व्यक्ति केँ ई पता छैक जे एतय सभक आवश्यकता पहिनो छलैक, एखनहुँ छैक आ आगुओ एहिना रहतैक।
काल्हि हम चीन केर सामाजिक संरचनाक सम्बन्ध मे पढि रहल छलहुँ। बुझले होयत कि जे चीन १९७० केर दशक मे हिन्दुस्तान केर विकास सँ लगभग बराबर छलैक से २००० अबैत-अबैत हिन्दुस्तान सँ कइएक गुना आगू निकलि गेलैक। चीन मे २२० ई. पू. के किन सम्राज्य सँ १८४० ई. केर किंग सम्राज्य धरि राज्य द्वारा जनता केर चारि भाग (जाति) मे वर्गीकृत कयल जाइत रहल, आर बादहु मे विभिन्न सरकार द्वारा लगभग एहि चारि प्रमुख जाति केर संग राष्ट्रक निर्माण आ विकासक सारा योजना बनबैत रहल। ई चारि छी – भूस्वामी (Landlord), कृषक (Peasant), शिल्पी (Craftsman), आ सौदागर (Merchant)। आधुनिक चीन यानि २०म् शताब्दीक आरम्भकाल १९११ ई. के बाद कम्यूनिष्ट आन्दोलन आ कम्यूनिष्ट केर १९४९ ई. मे हासिल जीत उपरान्त उपरोक्त चारि वर्ग केँ नव रूप सँ माओ जेडोंग द्वारा व्याख्या कयल गेल।
शि, नोङ, गोङ, शाङ – अर्थात् श्रमिक वर्ग (The Working Class), किसान जनता (The Peasantry), शहरी छोट पूँजीपति (The Urban Petty Bourgeoisie), राष्ट्रीय पूँजीपति (The National Bourgeoisie) – माओ केर प्रसिद्ध भाषण मे एहि बातक जिक्र कयल गेलैक जे कम्यूनिष्टक जीत एहि चारि वर्गक बीच एकता स्थापना कयलक अछि।
एतय एकटा बात आर बड़ा रोचक छैक – चीन के राष्ट्रीय झंडा मे जे चारि गोट छोट-छोट तारा थिक से एहि चारि वर्गक जनताक द्योतक आ एकटा बड़का ‘तारा’ जे छैक से ‘कम्यूनिष्ट सरकार’ केर द्योतक थिकैक।
१९५० सँ १९७७ धरिक बीच ‘श्रमिक वर्ग’ मे हजारों लोक केँ प्रवेश देल गेलैक। १९७८ सँ एतय आर्थिक क्रान्ति आ औद्योगिकरण केर दौर चलल। आर एहि ठाम सँ सोवियत संघ केर सूत्र ‘दुइ वर्ग आ एक परत’ (Two Classes and One Stratum) केर अवधारणा अपनायल गेल चीन मे। ई दुइ गोट वर्ग मे कृषक वर्ग आ श्रमिक वर्ग तथा बुद्धिजीवीक एक परत पड़ैत अछि। १९७८ सँ २००० धरि एहि मे सेहो अनेकों बेर परिवर्तन अबैत रहल, कृषक वर्ग जे हमेशा सँ चीन मे सर्वाधिक संख्या मे रहल तेकर संख्या मे तेजी सँ ह्रास आयल आ श्रमिक वर्ग मे ओतबे तेजी सँ बढोत्तरी भेल।
एहि तरहें चीनक सामाजिक संरचनाक अध्ययन सँ वर्तमान अवस्थाक सम्बन्ध मे जे ज्ञात होइत अछि से फेर वैह ‘बहुजातीय व्यवस्था’ केँ सिद्ध करैत अछि। लोकक आर्थिक आ सामाजिक स्थिति अनुसार कुल दस स्तर (परत) छैक जाहि मे सामान्य अर्थ मे, सरकारी अधिकारी, निजी और छोट व्यवसाय के मालिक, औद्योगिक श्रमिक, खेतिहर मजदूर आर बेरोजगार शामिल छैक।
अन्त मे, श्रीकृष्णक कहल गीताक महावाक्य – अध्याय ४ केर ई १३म् श्लोक सनातन सत्य थिक जे हमेशा लागू रहल, लागू रहतः
चातुर्वर्ण्यं मया सृष्टं गुणकर्मविभागशः।
तस्य कर्तारमपि मां विद्ध्यकर्तारमव्ययम्॥
आजुक आर्थिक युग मे अर्थ प्रधान दृष्टिकोण मे पर्यन्त यैह व्यवस्था लागू अछि। समय आ स्थितिक बदलाव होइत रहैत अछि। तथापि अपन जातीय घमन्ड या हीनभावना सँ यदि हम सब मानवता विरूद्ध कोनो काज करैत छी त सावधान भऽ जाय। समय पर चेतना प्राप्त कय ली।


text:
-२०-२५ हजार दर्शकसँ खचाखच रहए स्टेडियम
-दरभंगा रेडियो स्टेशनसँ भेल मैचक लाइव प्रसारण
-पाँचम ललित-कर्पूरी टी-२० टूर्नामेन्ट- झंझारपुरक टीम लगातार चारिम बेर भेल चैम्पियन
-फाइनलमे मधुबनीक टीमकेँ एक विकेटसँ हरेलक
-कीर्ति आजाद (सांसद आ १९८३ क विश्व कप विजेता टीमक सदस्य) देखलन्हि झंझारपुरमे फाइनल
-मधुबनी २० ओवरमे मात्र १२६ रन बना सकल।
-झंझारपुर ९ विकेटक ओकसानसँ ई लक्ष्य प्राप्त केलक।
-झंझारपुरक ऑल-राउन्डर सौरभ संकल्प भेलाह मैन ऑफ द मैच आ मैन ऑफ द सीरीज
-कीर्ति आजादकहाथसँ मैन ऑफ द मैच लेल हुनका भेटलन्हि पाँच हजारक चेक आ प्रतीकचेन्ह, मैन ऑफ द सीरीज लेल भेटलन्हि बजाज पल्सरक चाभी
-विजेता झंझारपुरक टीमक कैलाश भण्डारीकेँ एक लाख टाकाक चेक आ उपविजेता मधुबनी टीमक कैप्टेन केँ पचास हजार टाकाक चेक नीतिश मिश्र (आयोजक सह ग्रामीण विकास मंत्री, बिहार सरकार) देलन्हि।


text:
सुदूरपश्चिममे ६९ जाने संक्रमित ठप्लै
पहुरा समाचारदाता
धनगढी, ११ कुवाँर । सुदूरपश्चिम प्रदेशके अँटवारके रोज ६९ जाने कोरोना भाइरस संक्रमित ठपल बाटै । सेती प्रादेशिक अस्पताल धनगढीके प्रयोगशालामे कैगिल परिक्षणमे कैलालीके ४७ सहित ठप ४८ जाने, बझाङ अस्पतालके प्रयोगशालामे २० जाने, ओ डोटी अस्पतालके प्रयोगशालामे एक करके ६९ जनहनमे कोरोना भाइरस संक्रमण पुष्टि हुइल हो ।
सेती प्रादेशिक अस्पतालके सूचना अधिकारी दिलिपकुमार श्रेष्ठके अनुसार पछिल्का २४ घण्टामे सेती प्रादेशिक अस्पतालमे ४ सय ४ जनहनमे करल परिक्षणमे ४८ जनहनके रिपोर्ट पोजिटिभ आइल आइल हो । लौवा ठपल संक्रमिटमे टीकापुरके २१ जाने, गोदावरीमे १३ जाने, धनगढी–१, धनगढी–५, धनगढी–८, धनगढी, कैलाली ओ भीमदत्तनगर–१० कञ्चनपुरमे एक/एक जाने, धनगढी–२ मे ४ जाने, धनगढी–३ मे ३ जाने, ओ धनगढी–१४ मे २ जाने करके ४८ जाने रहल सूचना अधिकारी श्रेष्ठ जनैलै । जेम्ने महिला १३ ओ पुरुष ३५ जाने रहल बाटै । बझाङ अस्पतालके प्रयोगशालामे २० जाने, ओ डोटी अस्पतालके प्रयोगशालामे एक करके ६९ जनहनमे कोरोना भाइरस संक्रमण पुष्टि हुइल बा । जेम्ने कैलालीके ४७ जाने, कञ्चनपुरके एक, डोटीके एक, बझाङके २० करके ६९ जाने रहल बाटै । सुदूरपश्चिम प्रदेशके टमान जिल्ला करके १ हजार १७ जाने सक्रिय संक्रमित रहल बाटै ।
ओस्टेक करके अँटवारके रोज देशभर जन संख्या तथा स्वास्थ्य मन्त्रालयके अनुसार ठप १५ सय ७३ जनहनमे संक्रमण पुष्टि हुइलसंगे कुल संक्रमितके संख्या ७३ हजार ३९४ पुगल बा । संक्रमितमध्ये हालसम ५३ हजार ८९८ जाने ठिक हुइल ओ सक्रिय संक्रमित १९ हजार १९ जाने रहल बाटै । ओस्टेक करके अँटवार ठप १० जानेक ज्यान गैल बा कलेसे यी संगे कोरोनासे देशभर ज्यान गुमुइयाके संख्या ४७७ पुगल बा ।
धनगढी उपमहानगरपालिकामे ३६ सय ९९ के पिसिआर परीक्षण
धनगढी उप–महानगरपालिकासे अँटवारसम लक्षण डेखल ओ कन्ट्राक्ट ट्रेसिङके आधारमे ३ हजार ६ सय ९९ जानेक पिसिआर परीक्षण करले बा ।
नगर क्षेत्रमे ट्राभल हिस्ट्री नइरहल व्यक्तिमे कोरोना संक्रमण विल्गाइलपाछे एक महिनासे समुदायमे क्याम्प धारके पिसिआर परीक्षण करटी रहल बा । टमान वडामे स्वावके नमुना संकलनके लाग क्याम्प संचालन करल नगरप्रमुख नृपबहादुर वड बटैलै । अँटवार केल बासुदेवी मावि रघुनगरमे क्याम्प धारके ५० जनाके स्वाव संकलन करल नगरप्मुख नृप वड बटैलै ।
स्वाव डेहुइयामे संक्रमित भेटल परिवारके सदस्य, प्रत्यक्ष सम्पर्कमे आइल व्यक्ति ढेर रहल स्वास्थ्य शाखाके अधिकृत लक्ष्मीराज उपाध्याय बटैलै । उहाँ कहदै, क्याम्पमे कोरोना पोजेटिभ रहलहुकनके फलोअप परीक्षणके लाग स्वाव संकलन कैना कामफे हुइटी रहल बा । धनगढीमे अभिनसम ५ सय ७१ जानेक कोरोनाके संक्रमण रहल अहेव दीपक सुनार बटैलै । उहाँ कहलै जौनमन्से १ सय ८९ महिला ओ ३ सय ८२ पुरुष संक्रमित बाटै ।
कोरोना संक्रमित सक्रिय केश १ सय १ जाने बाटै । अभिनसम ४ सय ६८ जानेक ठिक हुइल उप–महानगरपालिका स्वास्थ्य शाखा जनैले बा । अभिनसम धनगढीमे २ जानेक कोरोनाके कारण मृत्यू हुइल बा ।


text:
मिथिलाक विकासक एक मात्र लक्ष्य लए हम आबि रहल छी शीघ्र अतिशीघ्र
बड्ड नीक प्रस्तुति। मोन प्रसन्न भए गेल।
समाद मैथिलीक ऑनलाइन समाचारपत्रक रूप मे जे सेवा कए रहल अछि से
लोकक मोनमे अंकित भए गेल अछि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
गीताक तेसर बेरुक स्वाध्याय
(निरंतरता मे…. कर्मयोग अर्थात् बंधनहीन कर्म करबाक तौर-तरीका – सर्वोत्तम अभीष्ट पर भगवान् कृष्ण केर सुस्पष्ट संदेश उपरान्त)
चूँकि अध्याय दुइ मे गूढ सँ गूढतम् उपदेश आ समस्त गीताक निचोड़ कहल गेल अछि, बेर-बेर पढलो पर बहुत बात अस्पष्ट रहि जाएत अछि, हम एक बेर फेर मात्र अन्वय पर कार्य करब।
कर्मण्येवाधिकारस्ते मा फलेषु कदाचन ।
मा कर्मफलहेतुर्भूर्मा ते सङ्गोऽस्त्वकर्मणि ॥४७॥
अहाँक कर्म टा करबाक अधिकार अछि, ओकर फल मे कदापि नहि । तैँ अहाँ कर्मफल मे स्वार्थ राखऽवाला जुनि बनू, आर अहाँक अकर्म मे (कर्म नहि करयमे) सेहो आसक्ति नहि हुअय ।
कर्म करहे पड़त, अकर्म एकदम नहि चलत। फलक चिन्ता या फल एना भेटय जेना अपन मन अछि से अहाँक अधिकारक्षेत्र मे नहि पड़ैत अछि।
योगस्थः कुरु कर्माणि सङ्गं त्यक्त्वा धनंजय ।
सिद्ध्यसिद्ध्योः समो भूत्वा समत्वं योग उच्यते ॥४८॥
हे धनञ्जय ! अहाँ आसक्ति केँ त्याग कय तथा सिद्धि और असिद्धि मे समान बुद्धिवाला बनिकय, योग मे स्थित भेल कर्तव्य-कर्म केँ करू; यैह समत्व योग कहाइत अछि ।
अकर्म मे आसक्ति नहि हुअय, पहिले कहलनि। फेर कहैत छथि जे आसक्ति केँ त्याग कय फलक स्वरूप ‘जीत’ या ‘हार’ – सिद्धि-असिद्धि आदि मे समान बुद्धिवाला बनू, समत्व योग धारण करू।
दूरेण ह्यवरं कर्म बुद्धियोगाद्धनंजय ।
बुद्धौ शरणमन्विच्छ कृपणाः फलहेतवः ॥४९॥
एहि समत्वरूप बुद्धियोग केर मुकाबला मे सकाम कर्म अत्यंत निम्न श्रेणीक अछि । तैँ हे धनञ्जय ! अहाँ समबुद्धि मात्र केर शरण लेल जाउ; फलेच्छा रखनिहार तऽ बहुत हीन अछि ।
समत्व बुद्धियोग आर सकाम कर्म बीच तूलना, समबुद्धि ग्रहण करबाक निर्देशन कैल गेल अछि।
बुद्धियुक्तो जहातीह उभे सुकृतदुष्कृते ।
तस्माद्योगाय युज्यस्व योगः कर्मसु कौशलम् ॥५०॥
समबुद्धियुक्त पुरुष पुण्य और पाप दुनु केँ यैह लोक मे त्यागि दैत अछि अर्थात् ओकरा सँ मुक्त भऽ जाएत अछि । ताहि हेतु अहाँ समत्वरूप योग मे केवल स्थिर बनू; यैह समत्वयोग टा कर्म मे कुशलता थीक (अर्थात् कर्मबन्धन सँ छूटबाक उपाय थीक) ।
कर्मजं बुद्धियुक्ता हि फलं त्यक्त्वा मनीषिणः ।
जन्मबन्धविनिर्मुक्ताः पदं गच्छन्त्यनामयम् ॥५१॥
समबुद्धि सँ युक्त ज्ञानीजन, कर्म सँ उत्पन्न होमयवाला फल केँ त्यागिकय, जन्मबन्धन सँ मुक्त भऽ निर्विकार परमपद केँ प्राप्त भऽ जाएत अछि ।
यदा ते मोहकलिलं बुद्धिर्व्यतितरिष्यति ।
तदा गन्तासि निर्वेदं श्रोतव्यस्य श्रुतस्य च ॥५२॥
जखन अहाँक बुद्धि मोहरूप दलदल केँ नीक जेकाँ पार कय जाएछ, तखनहि अहाँ सुनबा योग्य आर सुनि चुकल सब (कर्मफल / भोग) सँ वैराग्य केँ प्राप्त भऽ जायब ।
श्रुतिविप्रतिपन्ना ते यदा स्थास्यति निश्चला ।
समाधावचला बुद्धिस्तदा योगमवाप्स्यसि ॥५३॥
तरह-तरह केर श्रुतिवचन सँ विचलित भेल अहाँक बुद्धि जखन निश्चल भऽ कय समाधि मे स्थिर भऽ जायत, तखनहि अहाँ योग केँ प्राप्त होयब ।
श्लोक ५० सँ ५३ धरि समबुद्धि कोना प्राप्त होयत तेकर उपाय कहलैन भगवान्। पुण्य ओ पाप दुनू सँ एहि लोक मे निजात पाउ। कर्म सँ उत्पन्न समस्त फलक त्याग करू। मोहरूप दलदल सँ पार उतरू, कर्मफल सँ वैराग्य केर प्राप्ति होयत। बुद्धि केँ एम्हर-ओम्हर केर बात मे नहि लगाउ। पूर्णरूप सँ अपन भीतर निश्चल बुद्धि केँ शरण मे यानि समाधि मे स्थिर भऽ जाउ।
अर्जुन उवाच
स्थितप्रज्ञस्य का भाषा समाधिस्थस्य केशव ।
स्थितधीः किं प्रभाषेत किमासीत व्रजेत किम् ॥५४॥
अर्जुन कहलखिन – हे केशव ! समाधि मे स्थित स्थिरबुद्धि पुरुषक कि लक्षण थीक? ओ स्थिरबुद्धि पुरुष कोना बजैत अछि, कोना बैसैत अछि आर कोना चलैत अछि?
भगवानक उपरोक्त बात सुनलाक बाद पुनः अर्जुन जिज्ञासा करैत छथि आ आरो लक्षण सब स्पष्ट करबाक लेल अनुरोध करैत छथि, पूछैत छथि जे एहि तरहें समाधि मे स्थित स्थिरबुद्धि पुरुषक कि सब लक्षण, कोना बजैछ, कोना बैसैछ, कोना चलैछ… अर्थात् जीवनसम्बन्धी कार्यक निर्वहन ओ तखन कोन तरहें करैत अछि। निश्चिते, ई प्रश्न हमरो सबहक मन मे उठत। आखिर एहि जीवन मे एतेक धीर-गंभीर अवस्था प्राप्त केलाक बाद आखिर जीवन सँ जुड़ल विभिन्न पहलू सब पर हमरा लोकनिक आचरण केहेन होयत। आउ, देखी भगवान् कोन तरहें फैरछा दैत छथि।
श्रीभगवानुवाच।
प्रजहाति यदा कामान्सर्वान्पार्थ मनोगतान् ।
आत्मन्येवात्मना तुष्टः स्थितप्रज्ञस्तदोच्यते ॥५५॥
श्रीभगवान कहला – हे पार्थ ! जखन मन मे रहल सूक्ष्मतम कामना तक केँ त्यागिकय, जे आत्मसंतुष्ट होइत आत्मवान रहैत अछि, वैह स्थितप्रज्ञ कहल जाएत अछि ।
(कामनारहित होइत आत्मसंतुष्टि आर आत्मवान् बनब स्थितप्रज्ञ कहाइछ।)
दुःखेष्वनुद्विग्नमनाः सुखेषु विगतस्पृहः ।
वीतरागभयक्रोधः स्थितधीर्मुनिरुच्यते ॥५६॥
दुःख सँ जेकर मन उद्विग्न नहि होयत, सुख मे जे निःस्पृह अछि तथा जेकरा राग, भय और क्रोध नष्ट भऽ गेल अछि, एहेन मुनि स्थिरबुद्धि कहल जाएछ ।
(दुःख-सुख सब मे एक समान, भय-क्रोध नष्ट भऽ गेलाक बाद स्थिरबुद्धि बनैछ।)
यः सर्वत्रानभिस्नेहस्तत्तत्प्राप्य शुभाशुभम् ।
नाभिनन्दति न द्वेष्टि तस्य प्रज्ञा प्रतिष्ठिता ॥५७॥
जे सर्वत्र स्नेहरहित भेल, ताहि शुभ या अशुभ वस्तु केँ प्राप्त भऽ कय न प्रसन्न होएछ आर नहिये द्वेष करैछ ओकर बुद्धि स्थिर अछि ।
यदा संहरते चायं कूर्मोऽङ्गानीव सर्वशः ।
इन्द्रियाणीन्द्रियार्थेऽभ्यस्तस्य प्रज्ञा प्रतिष्ठिता ॥५८॥
आर… कछुवा सब दिशि सँ अपन अंग केँ जेना समेट लैत अछि, तेनाही जखन ओ (महात्मा) इन्द्रिय केर विषय सँ इन्द्रिय केँ सब तरहें हँटा लैत अछि, तखन ओकर बुद्धि स्थिर होइछ (तेना बुझू) ।
विषया विनिवर्तन्ते निराहारस्य देहिनः ।
रसवर्जं रसोऽप्यस्य परं दृष्ट्वा निवर्तते ॥५९॥
जे लोक विषयोपभोग नहि करैछ, हुनका (तऽ केवल) विषय निवृत्त भऽ जाएछ (अर्थात् विषय केर आसक्ति निवृत्त नहि होइछ), मुदा परमात्माक साक्षात्कार करैत हुनकर (स्थितप्रज्ञक) विषय-रस रुप वासना सेहो निवृत्त भऽ जाएछ ।
यततो ह्यपि कौन्तेय पुरुषस्य विपश्चितः ।
इन्द्रियाणि प्रमाथीनि हरन्ति प्रसभं मनः ॥६०॥
हे अर्जुन ! आसक्तिक नाश नहि भेलाक कारण ई प्रमथन स्वभाववाला इन्द्रिय यत्नशील बुद्धिमान पुरुषक मन केँ सेहो बलात् हरण करैत अछि ।
तानि सर्वाणि संयम्य युक्त आसीत मत्परः ।
वशे हि यस्येन्द्रियाणि तस्य प्रज्ञा प्रतिष्ठिता ॥६१॥
ताहि सँ ओहि सब (इंद्रिय) केँ वश मे कय केँ, हमरे परायण बनिकय, हमरे मे चित्त स्थिर करैत अछि; कियैक तँ जेकर इन्द्रिय वश मे रहैत अछि, ओकर बुद्धि स्थिर भऽ जाएत अछि ।
बुद्धि केँ स्थिर करबाक लेल इन्द्रिय केँ ओकर विषय मे आसक्ति नहि होयबाक साधारण समझ हम बुझि पाबि रहल छी। द्वंद्व सँ मुक्ति तखनहि भेटत जखन मनक इच्छा ओ चंचलता पर विजयी प्राप्त करब।
ध्यायतो विषयान्पुंसः सङ्गस्तेषूपजायते ।
सङ्गात्संजायते कामः कामात्क्रोधोऽभिजायते ॥६२॥
विषयक निरंतर चिंतन करनिहार पुरुष केँ विषय मे आसक्ति भऽ जाएछ, आसक्ति सँ ताहि विषय केर कामना उत्पन्न होएछ और कामना मे (विघ्न पडला सँ) क्रोध उत्पन्न होएछ ।
क्रोधाद्भवति संमोहः संमोहात्स्मृतिविभ्रमः ।
स्मृतिभ्रंशाद् बुद्धिनाशो बुद्धिनाशात्प्रणश्यति ॥६३॥
क्रोध सँ संमोह (मूढभाव) उत्पन्न होएछ, संमोह सँ स्मृतिभ्रम होएछ (भान बिसरब), स्मृतिभ्रम सँ बुद्धि अर्थात् ज्ञानशक्तिक नाश होएछ, और बुद्धिनाश भेला सँ सर्वनाश भऽ जाएछ ।
श्लोक ६२ ओ ६३ मे सुस्पष्ट अछि जे मानव कोना नाश केँ प्राप्त होइछ। पहिने इन्द्रिय केर विषय मे निरंतर चिन्तन, ताहि सँ आसक्ति, आसक्ति सँ कामना, कामना पूरा नहि भेला पर क्रोध, क्रोध सँ मूढभाव, मूढभाव सँ स्मृतिभ्रम (कर्म करबाक भान बिसरब), स्मृतिभ्रम सँ बुद्धिक नाश आ बुद्धिक नाश सँ सर्वस्व नाश – सर्वनाश!
रागद्वेषवियुक्तैस्तु विषयानिन्द्रियैश्चरन् ।
आत्मवश्यैर्विधेयात्मा प्रसादमधिगच्छति ॥६४॥
मुदा अपना अधीन कैल जा चुकल अंतःकरणवाला मनुष्य, राग-द्वेष सँ रहित इन्द्रिय द्वारा विषय मे विचरण करैत अछि, ओ अंतःकरण केर प्रसन्नता केँ प्राप्त होएछ ।
प्रसादे सर्वदुःखानां हानिरस्योपजायते ।
प्रसन्नचेतसो ह्याशु बुद्धिः पर्यवतिष्ठते ॥६५॥
अंतःकरण केँ प्रसन्नता प्राप्त भेला सँ दुःखक निरंतर अभाव भऽ जाएछ, और ओहि प्रसन्न चित्तवालाक बुद्धि शीघ्रहि स्थिर भऽ जाएछ ।
श्लोक ६४ आ ६५ मे अंतःकरणवाला मनुष्य द्वंद्वरहित अवस्था मे विषयो मे विचरण (जीवननिर्वाहक क्रम मे यदा-कदा निरपेक्षभावेन् विषयो मे रत) करैत छथि तऽ ओ अंतःकरणक प्रसन्नता लेल होइछ। एना आरो दुःखक समाप्ति होइछ आर चित्तक प्रसन्नताक संग बुद्धि स्थिर बनैछ।
नास्ति बुद्धिरयुक्तस्य न चायुक्तस्य भावना ।
न चाभावयतः शान्तिरशान्तस्य कुतः सुखम् ॥६६।
जे चित्त केँ वश मे नहि केलक (जे अयुक्त अछि) ओकर बुद्धि स्थिर (निश्चयात्मिका) नहि होइत छैक, आर ओकरा मे भावना सेहो नहि होइत छैक; संगहि भावनाहीन मनुष्य केँ शांति नहि भेटैछ, और शांतिरहित मनुष्य केँ सुख कोना भेट सकैछ?
इन्द्रियाणां हि चरतां यन्मनोऽनुविधीयते ।
तदस्य हरति प्रज्ञां वायुर्नावमिवाम्भसि ॥६७॥
जेना जल मे चलऽवाला नाव केँ वायु हरण करैछ, तहिना विषय मे विचरण करैत इन्द्रियवाला मन ओहि अयुक्त पुरुष केँ (ओकर बुद्धि केँ) हरण कय लैछ ।
तस्माद्यस्य महाबाहो निगृहीतानि सर्वशः ।
इन्द्रियाणीन्द्रियार्थेभ्यस्तस्य प्रज्ञा प्रतिष्ठिता ॥६८॥
तैँ हे महाबाहो ! जेकर इन्द्रिय इन्द्रिय-विषय सेँ सब तरहें निग्रह कय चुकल अछि, ओकरे बुद्धि स्थिर अछि ।
श्लोक ६६, ६७ आर ६८ मे अयुक्त पुरुष केर इन्द्रिय निग्रह नहि भेला सँ कोना ओ बिना निश्चयात्मिका बुद्धिक चंचल मनक अनुगामी बनैत भटकैत रहैत अछि सेहो स्पष्ट करैत कहलनि जे इन्द्रिय केँ ओकर विषय सँ लगाव हँटब जरुरी अछि, तखनहि बुद्धि स्थिर होइछ।
या निशा सर्वभूतानां तस्यां जागर्ति संयमी ।
यस्यां जाग्रति भूतानि सा निशा पश्यतो मुनेः ॥६९॥
सब प्राणीक लेल जे रात्रिक समान अछि, ताहि मे स्थितप्रज्ञ संयमी जागृत होएछ; और जाहि विषय मे सब प्राणी जागृत होएछ, ओ मुनिक वास्ते रात्रिक समान अछि ।
आपूर्यमाणमचलप्रतिष्ठं
समुद्रमापः प्रविशन्ति यद्वत् ।
तद्वत्कामा यं प्रविशन्ति सर्वे
स शान्तिमाप्नोति न कामकामी ॥७०॥
जेना नाना नदीक जल सब तरफ सँ परिपूर्ण अचल प्रतिष्ठावाला समुद्र मे (ओकरा बिना विचलित केने) समा जाएछ, तेनाही जाहि स्थितप्रज्ञ पुरुष मे सब काम्य-विषय विकार उत्पन्न केने बिना समा जाएछ, वैह पुरुष परमशांति केँ प्राप्त होएछ, नहि कि भोग चाहनिहार केँ ।
विहाय कामान्यः सर्वान्पुमांश्चरति निःस्पृहः ।
निर्ममो निरहङ्कारः स शान्तिमधिगच्छति ॥७१॥
जे सब कामनादिक त्यागकय ममतारहित, अहंकाररहित और स्पृहारहित होइत विचरैत अछि, वैह शांति केँ प्राप्त होएछ ।
एषा ब्राह्मी स्थितिः पार्थ नैनां प्राप्य विमुह्यति ।
स्थित्वास्यामन्तकालेऽपि ब्रह्मनिर्वाणमृच्छति ॥७२॥
हे अर्जुन ! यैह ब्रह्म केँ प्राप्त भेल पुरुषक स्थिति थीक, एकरा प्राप्त करैत ओ कहियो मोहित नहि होएछ और अंतकाल मे सेहो एहि ब्राह्मी स्थिति मे स्थित भऽकय ओ ब्रह्मानन्द केँ प्राप्त भऽ जाएछ ।
आर, ओ स्थितप्रज्ञक लक्षण ६९ सँ ७२ मे भगवान् स्पष्ट कएलनि, अर्जुन समान शिष्यक जिज्ञासा अनुकूल आर हमरा-अहाँ सब समान पाठक ओ स्वाध्यायी शरणागत भक्त लेल सेहो भगवानक ई परमज्ञान सँ भरल महाशास्त्रक उपदेश किछु तहिना आचरण करबाक लेल प्रेरित करैत अछि।
अस्तु!!
हरिः हरः!!


text:
— कृति नारायण झा।
“मंगलमय दिन आजु हे पाहुन छथि आयल। धन्य धन्य जागल भाग हे मन कमल फूलाओल” मिथिलाक ई लोकप्रिय गीत एहि बात केर संदेश दैत अछि जे मिथिला मे पाहुन केर स्थान की होइत छैन्ह? पाहुन के विषय में कहल जाइत अछि जे वास्तव मे पाहुन ओ होइत छैथि जे कहियो काल दर्शन देथि आ जँ कोनो आदमी बेसी काल किनको ओहिठाम जाइत छैथि तऽ ओ पाहुन नहिं घरवैया के श्रेणी में स्वतः आबि जाइत छैथि कारण मिथिला में एकटा प्रचलित कहावत छैक जे “मान घटे जहाँ नितः जाइ”।. मिथिला में पाहुन के भगवानक श्रेणी में राखल जाइत छैक तेँ “अतिथि देवो भवऽ” सभ सँ बेसी मिथिला में साकार होइत छैक। जेना देवताक आगमन कहियो काल होइत छैन्ह तहिना पाहुन के आगमन सेहो कहियो काल होयवाक चाही आ तखने पाहुन आ घरवैया के बीच मधुर सम्बन्ध रहैत छैक अन्यथा ओ विकट पाहुन केर श्रेणी मे आवय लगैत छैथि आ घरवैया सेहो एहन विकट पाहुन सँ परेशान रहैत छैथि।
विष्णुरूपी जमाय आ देवता रूपी समधि मुख्यतया पाहुन के श्रेणी में मिथिला में अबैत छैथि। ओना आइ काल्हि लोक सार, ससूर आ साढू के पाहुन में सभ सँ विशिष्ट स्थान दैत छैथि जे पारम्परिक मिथिलाक पाहुन में परिभाषित नहिं अछि । नाना प्रकारक ब्यंजन जाहि में मिथिलाक प्रसिद्ध तिलकोरक पात के तरुआ विशिष्ट ब्यंजन में अपन स्थान रखैत अछि। पहिने के जमाना मे पाहुन अयला पर पूरा टोलक लोक पाहुनक सत्कार करवा में लागि जाइत छलाह। सभक आँगन सँ विभिन्न प्रकार केर तरकारी पाहुन के भोजन के लेल आबि जाइत छलैक आ पाहुन लग ११ सँ १६ प्रकारक तरकारी पूरि जाइत छलैक। पहिले के जमाना में लोकक बीच सामंजस्य बेसी रहैत छलैक। एक आदमी दोसर आदमी के इज्जत के अपन इज्जत बुझैत छलाह । पाहुन मात्र घरवैया के नहि समस्त टोल के लोकक लेल होइत छलखिन्ह मुदा आब एहि भावना में दिनानुदिन कमी आबि रहल छैक आ घरवैया आब पहिले जकाँ टोलक लोक केर सहयोग नहिं पाबि रहल छैथि आ अपना कें असगर होयवाक अनुभव करैत छैथि आ ओहो में किछु कठपाहुन जे अकाल समय मे दर्शन दैत छैथि जेना दुपहरिया मे डेढ बजे के बाद जखन स्त्रीगण सभ भोजन भात कऽ कऽ कनेक डांढ सोझ करवाक लेल जाइत छैथि तखने सूचना भेटैत छैन्ह जे पाहुन अयलाह अछि। ओ बेचारी पुनः भोजन के ओरियान मे जूटि जाइत छैथि। एहन थेथर पाहुन केर संख्या अपना सभक ओहिठाम बहुत बेसी पाओल जाइत अछि मुदा एहन पाहुन लेल लोक तिलकोरक पातक इन्तजाम नहिं करैत अछि ओ भात दालि आ आलू सन्ना सँ काज चला लैत छैथि। पहिले के जमाना में घरवैया सभकेँ पूर्व सूचना रहैत छलैक जे अमुक तारीख कऽ पाहुन आबि रहल छैथि आ ताहि हिसाब सँ हुनक सत्कार के लेल इन्तजाम कयल जाइत छल। ओना अपना सभक ओहिठाम सँ द्विरागमनक प्रथा करीब – करीब समाप्त भेलाक कारणे पाहुनक संख्या मे कमी आबि रहल छैक विशेष कऽ जमाय वर्ग में आ संगहि शहर मे पाहुनक सत्कारक स्तर के आँकल नहिं जा सकैत अछि कारण ओहिठाम केर अलग समाज होइत छैक। हमर भाइजी के बिवाह भागलपुर मे भेल छैन्ह ओ जखन अपन सासुर पहुंचैत छलाह तऽ राति में विलम्ब भेला पर होटल मे खा कऽ होटल के रसीदक संग सासुर पहुंचैत छलाह आ अपन सासु के होटलक रसीद देखवैत छलखिन्ह तखन ओहिठामक लोक बुझैत छलैन्ह जे ओझाजी भोजन कऽ कऽ आयल छैथि। इ गुण हमरा सभ भाई में आबि गेल अछि ते हमरा लोकनि कोनो सम्बन्धी ओतय कुटाइम मे बिना भोजन कयने नहिं पहुंचैत छी आ तकर प्रभाव इ पङैत छैक जे घरवैया अन्दर सँ बहुत प्रसन्न रहैत छैथि। पाहुन आ घरवैया एक दोसर केर पूरक होइत छैथि कारण वएह एक दिन पाहुन होइत छैथि आ वएह एक दिन घरवैया होइत छैथि तें हमरा सभकें एक दोसर के होमय बला परेशानी के नीक जकाँ बुझैत छी मुदा पाहुन बनय काल मे विसरि जाइत छी जे सर्वथा अनुचित। हमरा लोकनि के पाहुन बनि घरवैयाक मर्यादा के विषय में सतत् संवेदनशील रहवाक चाही। यएह मिथिलाक विशेषता छैक। जय मिथिला आ जय मिथिलाक पाहुनक स्वागत सत्काार।


text:
जानकी मन्दिर
जानकी मन्दिर पवित्र हिन्दू धर्मस्थल छी । जानकी अर्थात सीताक ई मन्दिर हुनकर जन्मस्थल जनकपुरमे अवस्थित अछि । इ मन्दिरके मुगल शैलीमे बनाएल गेल अछि । नेपालक ख्यातीप्राप्त ई मन्दिरके कलाक उत्कृष्ट नमुना मानल गेल अछि । प्राचिन मिथिलाक राजधानी जनकपुरमे अवस्थित जानकी मन्दिर विश्वभरिक हिन्दुक आस्थाक केन्द्र छी । हिन्दु धर्ममे लोकप्रिय रहल रामायणक सीताक जन्मस्थलमे निर्मित ई मन्दिर भव्य आ आकर्षक अछि । भारतक मध्य प्रदेशस्थित टिकमगढक राजकुमारी वृषभानु कुँवरीद्वारा ९ लाख चाँदीक असर्फी खर्च करि निर्माण कराएल गेल मन्दिर रहलाक कारण एकरा नौलखा मन्दिर सेहो कहल जाइत अछि | सन् १८९४ मे शिलान्यास भऽ सन् १९११ मे मन्दिर निर्माण पूर्ण भेल छल । मन्दिर मिथिलाञ्चलबासीक लेल सांस्कृतिक धरोहर सहो छी । मन्दिरक वाषिर्क क्यालेन्डर अनुसार जन्मसँ मृत्युधरि प्रायः सम्पूर्ण क्रियाकलाप मिथिला विधिअनुरूप होइत अछि । राम जन्मक अवसरमे प्रत्येक चैतमे रामनवमी, वैशाखमे जानकी नवमी, अगहनमे रामजानकी विआह महोत्सव, आसिन पूणिर्मामे कोजाग्रत, साओन-भादवमे झुला, फागुनमे परिक्रमासहित मनावोल जेवाक एकर उदाहरण छी । प्रत्येक मासक पूणिर्मामे हजारो श्रद्धालु भक्तजन सहभागी होइत अछि । एहि मन्दिरके नेपाल सरकारद्वारा विश्व सम्पदा क्षेत्रमे सूचिकृत करवाक प्रयास भऽ रहल अछि । धार्मिक आ सास्कृतिक हिसाबसँ सम्पन्न मैथिली सभ्यताक धरोहरक रुपमे रहल अछि जानकीधाम ।
इतिहास[सम्पादन करी]
ई मन्दिर सन् १९११ मे टीकमगढक (भारत) राजकुमारी कुमारी वृषभानुद्वारा निर्माण कएल गेल छल । जानकी मन्दिर मुगल शैलीमे बनाओल गेल मन्दिर छी आ इ तथ्यसँ एहि मन्दिरके आओरो महत्वपूर्ण बनाबैत अछि । ई मन्दिरक निर्माण करै बेरमे ओ समयके ९ लाख रूपैया खर्च भेल किम्बदन्ति रहल मानल जाइत अछि, तएं कारण ई मन्दिरके नौलखा मन्दिर सहो कहल जाइत अछि । ई नेपालक क्षेत्रफलक आधारमे सबसँ पैग मन्दिर छी ।[१]मन्दिर निर्माणक सवा सौ वर्ष मात्र भेल अछि मुदा एहि में स्थापित राम-जानकीक प्रतिमा लगभग सात सौ वर्ष पुरान रहल संस्कृतिविद्क कथन अछि । वि.सं. १४१७ मे भारतक राजधानी स्थित लोहागढसँ जनकपुर आएल आदि महन्थ सुरकिशोरदास वैष्णवद्वारा राम-जानकीक प्रतिमा भेटल गेल मानल जाइत अछि । वि.स. १७८४ मे मकवानपुरक राजा मानिक सेन जानकी मन्दिरक नाममे १४ सौ बिघा दान देलक लिखत अखनो अछि ।[२]
चित्र दिर्घा[सम्पादन करी]
सन्दर्भ सामग्रीसभ[सम्पादन करी]
- ↑ "जानकी मन्दिर परिचय", जिविस धनुषा।
- ↑ "हाम्रो सम्पदा : आस्थाको केन्द्र जानकी मन्दिर", कान्तिपुर।
बाह्य जडीसभ[सम्पादन करी]


text:
राष्ट्रीय समाचार
नहि रहलाह केंद्रीय मंत्री रामविलास पासवान, 74 सालक उम्र मे दिल्ली...
दिल्ली, मिथिला मिरर : प्रखर समाजवादी नेता आ लोक जनशक्ति पार्टिक संस्थापक रामविलास पासवान वृहस्पतिदिन दिल्लीक एकटा निजी अस्पताल मे अंतिम सांस लेलनि। रामविलास...
मिथिला समाचार
नहि रहलाह केंद्रीय मंत्री रामविलास पासवान, 74 सालक उम्र मे दिल्ली...
दिल्ली, मिथिला मिरर : प्रखर समाजवादी नेता आ लोक जनशक्ति पार्टिक संस्थापक रामविलास पासवान वृहस्पतिदिन दिल्लीक एकटा निजी अस्पताल मे अंतिम सांस लेलनि। रामविलास...
जदयू जारी कएलक सभ 115 उम्मीदवारक सूची, देखू पूरा लिस्ट-
पटना, मिथिला मिरर : बिहार मे वृहस्पतिदिन पहिल चरणक चुनाव केँ नामांकनक अंतिम दिन अछि। हरेक राजनीतिक दल अपन अपन उम्मीदवारक नामक घोषणा क’...
वीडियो
मनोरंजन
सलमान खान संग सिल्वर स्क्रीन पर धमाल करती मिथिलाक बेटी
बेगूसराय, मिथिला मिरर : मिथिलामे लगभग हरेक विधामे नव-नव प्रतिभा सभ उभरैत रहैत छथि। मिथिला सतत प्रतिभाकेँ धनिक रहल अछि। एकटा समय छल जखन...
खेल
नवीनतम समाचार
जेडीयू के झंडा आओर तीर पर ‘हम’ के दावा
दिल्ली, मिथिला मिरर-ब्रजेन्द्र नाथ झाः बिहारक राजनीति मे नित दिन एक ने एकटा नव मुद्दाक उदय भऽ रहल अछि जेकर प्रभाव आगा आबय वला...
कला-संस्कृति
पुनः गौरवान्वित भेल मिथिला पेंटिंग, पद्मश्री सम्मानसँ सम्मानित हेतीह गोदावरी दत्त
दिल्ली, मिथिला मिरर : मिथिलाक भूमि विद्वान आ कलाकारसँ भरल अछि। मिथिला पेंटिंगकेँ आब कोनो तरहक पहिचानक जरूरत नै छैक। मिथिलाकेँ के कहे मिथिला...
सिक्की कलाकेँ माध्यमसँ महिला सभ बनतीह स्वावलंबी
मधुबनी, मिथिला मिरर : मधुबनी जिलाक झंझारपुर प्रखंडक चौरामहरैल गाममे सिक्की मौनी कलाकेँ प्रशिक्षण केन्द्र आ प्रथम प्रशिक्षण सत्रक उद्घाटन सांसद बीरेन्द्र कुमार चौधरी...
कोजागरा पर सगरो छिड़आयत हँसी
दरभंगा,मिथिला मिरर-अमलेंदु शेखर पाठक: आसिन मासक पूनिम केर चान अपन मुस्की सगरो बाँटत। धरतीक कण-कणकेँ अपन इजोरियासँ स्नान करा जुड़ा देत। ओ अपन अमृत कलश...
सफल रहल चारिम मिथिलाक्षर साक्षरता सम्मान समारोह
दिल्ली, मिथिला मिरर : 19 अगस्त 2018, मिथिलाक्षर जागरूकता हेतु समर्पित संस्था मैथिली पुनर्जागरण प्रकाश द्वारा आयोजित चारिम मिथिलाक्षर साक्षरता सम्मान (दीक्षान्त) समारोह दीनदयाल...
समसामयिक विषयकेँ मिथिला पेंटिंगमे उतारैतः रूची झा
मधुबनी,मिथिला मिरर-सुजीत कुमार झाः मिथिला पेंटिंग पहिचान आब विश्व स्तरक भऽ चुकल अछि आ एकर वैश्विक बजार कतेक नम्हर भए गेल छै ओहो कहवाक...


text:
सुन्दरवन राष्ट्रिय निकुञ्ज
सुन्दरवन राष्ट्रिय निकुञ्ज (बङ्गाली: সুন্দরবন জাতীয় উদ্যান) भारतक पश्चिम बङ्गाल राज्यक दक्षिणी भागमे गङ्गा नदीक सुन्दरवन डेल्टा क्षेत्रमे स्थित एक राष्ट्रिय निकुञ्ज, बाघ संरक्षित क्षेत्र आ बायोस्फेयर संरक्षण क्षेत्र छी । ई क्षेत्र म्यानग्रोभक घणा जङ्गलसभ सँ घेरल अछि आ रोयल बङ्गाल टाइगरक सब सँ बड्का संरक्षित क्षेत्र छी । हालक अध्ययनसभ सँ पता चलल अछि कि ई राष्ट्रिय निकुञ्जमे बाघसभक सङ्ख्या १०३ अछि ।[१] एतय पक्षिसभ, सरीसृपसभ तथा रीढविहीन जीवसभ (इन्भर्टिब्रेट्स)क बहुतेक प्रजातिसभ सेहो पाबल जाइत अछि । एकर संगे एतेक नुनगर पानिक मगरमच्छ सेहो मिलैत अछि । वर्तमान सुन्दरवन राष्ट्रिय निकुञ्ज सन् १९७३ मे मूल सुन्दरवन बाघ संरक्षण क्षेत्रक कोर क्षेत्र तथा सन् १९७७ मे वन्य जीव अभयारण्य घोषित भेल छल । सन् १९८४ मई ४ क एकरा राष्ट्रिय निकुञ्ज घोषित कएल गेल छल ।[२]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ "With 103 tigers, Sunderbans beats official estimates", The Times of India, अन्तिम पहुँच ०८ जून २०१३।
- ↑ Sunderbans National Park
बाह्य जडीसभ[सम्पादन करी]
सुन्दरवन राष्ट्रिय निकुञ्ज विकिभोएज सँ यात्रा सहयोगी


text:
बघवा हमर गाम – हम एकर संतान
– भारत भूषण राय
मिथिलाक एक सुन्दर गाम बघवा जेकर पावन भूमि प्राचीनकाल स निरंतर भगवानक लीला आर ॠषी मुनि लेल तपोभूमि समान रहल अछि । तहिमे स बाबा मनमोद (दलान बाबा) पहिल बेर आयल छल । मिथिला क्षेत्र केर जिला सहरसा सँ २२ कि. मि. पश्चिम, दिशामे, महिषी धाम स ५ कि. मि. दक्षिण में अबस्थित बाबा मनमोद केर बघवा गामक दृश्य अति मनोहर अछि । बाबा मनमोद (दलान बाबा) केर दलान आ पोखैर – हर तरहें एहिठामक वतावरण अत्यन्त अद्भुत अछि । एतय सत्यरथ नदी चारू कात सँ गाम केँ सुरक्षा घेरा मे बन्हने अछि। एहिठामक प्रसिद्ध मेला दिवाली पर लगैत अछि जाहि मेलामे दुर- दुर स दर्शक महानुभाव सब हजारोंक संख्यामे अबैत रहैत अछि। गामक बीच भाग मे बनाओल गेल बाबा दलानक मंदिर करीब एक बीघा मे पसरल अछि जे मनमोद बाबा अपना हाथ सँ बनौने छैथ आ गामक मध्य भाग मे करीब एक बीघा मे पोखैर सैहो खूनल गेल अछि जे मनमोद बाबा अपना हाथ स एक्कहि राति मे खूनने छथि, ई मान्यता अछि। अनुपम करिश्मा देखबाक लेल दर्शक सब केर मनमे एकटा अलग भवना जगाबैय लेल बघवा गाम बनायल गेल अछि, एतुका सुन्दरता आ शीतलताक दृश्य अद्भूत अछि ।
बघवा गाम बड्ड नीक अछि। गाम मे लोक शिक्षादीक्षा पर विशेष ध्यान दैत छथिन्ह। गाम मे कतेको स्कूल अछि। एकटा मिड्डल स्कूल, एकटा हाई स्कूल, एकटा संस्कृत विद्यालय, एकटा महाविद्यालय एहि गाम मे स्थापित अछि। धार्मिक स्थान केर रूप मे बाबा दलान मंदिर, ब्रहम बाबा मंदिर ( पुरनका आ नवका), दुर्गा मंदिर, हनुमान थान, राधा कृष्ण कुटी(ठाकुरवाडी), महादेव मंदिर, काली मंदिर इत्यादि दर्शनीय स्थल थीक। गाम मे पोखरि इनार केर कोनो कमी नहि।
गाम मे सब पाबैन-तिहार उमंग, उत्साह आर धार्मिक वातावरण मे मनायल जायत अछि। काली पूजा (दिवाली) आ फगुआ त किछ बेसिए नामी अछि मुदा दशहरा आ शिवरात्रि मनबय मे सेहो कोनो कम नहि। कृष्णाष्टमी, रामनवमी आ हनुमान जयंती सेहो परम श्रद्धा भक्ति सँ मनायल जायत अछि।
ई गाम कतेको रास रत्न समान सपुत केर जननी थीक, गिनायब मुश्किल अछि। एहि गाम मे कतेको इंजिनियर, डाक्टर, प्रोफेस्सर , ऑफिसर, शिक्षक इत्यादि अछि। सब प्रोफेसनल सब अपन-अपन क्षेत्र मे गाम केर आ देश केर नाम रोशन कय रहल छथि। ई गाम उन्नति करैत रहय आर एहि गाम संग समस्त मिथिला आ देशक कल्याण होएत रहय, यैह एहि ठामक हरेक सपुतक मुख्य जीवन-उद्देश्य होएत अछि। गामक जन-जन मे एहि वास्ते विशेष ध्यान देबाक आवश्यकता अछि। एहन नहि जे अपने व्यक्तिगत कल्याण टा मे लागल रही आर अपन जननीरूप मातृभूमि केँ बिसरि जाय।
गाम मे समस्या सेहो कम नहि अछि। बेरोजगारी केर तऽ किछु बेसिए समस्या चुनौतीक रूप धेने अछि। भरि-भरि दिन तास खेल कय युवक सब अपन उर्जा आ मेधा समाप्त कय रहल अछि। नशा केर समस्या एक भीषण समस्या एहेन सुन्दर गाम केँ अपन फाँस मे फँसा चुकल अछि, एकरो निदान आवश्यक अछि। बघवा दलान आ बघवा समाजक लेल एकटा छोटछीन प्रयास अछि जे सभकेँ एकसूत्र मे बान्हिकय अपन संस्कृति सँ अवगत करबैत रही, एहि गामक मर्यादाक रक्षा लेल ई परम अनिवार्य अछि।
जतेक तेजी सँ जुग बदैल रहल अछि जे किनको पास समय नहि छैन जे ओ अपन परिवार केँ देखता आ कि समाज केँ, सभ कियो अपन रोजी रोटी मे लागल रहैत छैथ। …..मुदा एहनो बहुत व्यक्ति छैथ जे अपन बहुमूल्य समय निकैल एहि समाज लेल समय दैत छथिन हुनका सभ केँ समाजक तरफ सँ बहुत-बहुत शुभकामना ! आ जे कियो समय नै द पबैत छैथ हुनका सँ आग्रह अछि जे कम सँ कम ओ समाजक ओहि वर्गक सबहक उत्साह बढेता जे अपन समय दऽ कऽ समाज केर लेल आ अपन संस्कृति केर, धरोहर केर रक्षाक लेल कार्यरत छैथ।
बघवा नगरिया बाबा भेलै बिराना भेलखिन बिधाता बाम यौ ..
कोना क’ लौटत बघवा के गौरव सब मिलि दियौ भैया ध्यान यौ!!
बंद पड़ल यऽ बघवा केर आँखि यौ, बंद कसैया सरकारक कान यौ
घर-दुअरिया मे ताला लटकल, सुन्न छै अँगना दलान यौ!!
बघवा अधिकार परिषद्, बघवा केर ओ समूह अछि जिनका मोन मे बघवाक लेल असीम प्रेम बसय छनि आ बघवा सँ दूर रहियो कय अपन मातृभूमि बघवाक लेल किछु करय के भावना रहय छनि । बघवा अधिकार परिषद् तीन स्तर केर साथे काज कय रहल अछि। पहिल स्तर पर २१ लोक केर मार्गदर्शक समूह अछि, जेहि मे श्रेष्ठजन सब अपन अनुभव सँ मंच केँ मार्गदर्शन करैत छथि। मंच केर क्रियाकलाप पर निगरानी रखय छथि। मार्गदर्शक समूह केर प्रत्येक सदस्य केँ अपन-अपन क्षेत्र मे विशिष्ट योगदान रहल छनि। “बघवा अधिकार परिषद्” एतेक कम समय मे सफलता पाबय मे एहि समूहक बहुत पैघ योगदान छनि।
दोसर स्तर पर, पूरा देश सँ १०० युवा छथि जे तन-मन-धन सँ बघवाक विकास लेल सम्मिलित रूप सँ प्रयासरत छथि। अपन-अपन जीवन यापन केर संग-संग ई युवा सब बघवाक नव निर्माण केर नींव राखि रहल छथि जे आबयवला समय मे बघवाक पहचान बनत दुनियाँ मे। तेसर स्तर पर परिषद् केर ओ सदस्यगण सब छथि जे प्रत्यक्ष वा परोक्ष रूप सँ समय-समय पर परिषद् केर सब काज मे बराबर सहयोग दैत रहैत छथि। सम्पूर्ण विश्व मे पसरल बघवावासी सब एहि अभियान मे जुड़ि रहल छथि आ निरंतर परिषद् आगाँ बढि रहल अछि अपन अभियान में…. “बघवा अधिकार परिषद्” बघवाक चहुमुखी विकास चाहैत छैथ।
बघवाक शिक्षाक क्षेत्र मे हो वा स्वास्थ्य मे वा सांस्कृतिक संरक्षण हो, हर तरह सँ बघवा केर विकसित आ अपन पुरान ऐतिहासिक शिख़र तक पहुंचाबय लेल प्रतिबद्ध अछि परिषद्। बघवा गाम केर दु गो हाथ अछि, पहिल हाथ अछि बघवा विकास मंच आ दुसर हाथ अछि बघवा अधिकार परिषद् ।
बघवा गाम छी बाबा दलान केर हुनकर हम सब संतान यौ,
बाबा दलान केर नाम पर शुरू करु सब विकासक काज यौ॥
गाम केर फेसबुक समूह सॅ शुरू भेल बघवा अधिकार परिषद् केर सदस्य मिलिकय प्रयास केलहु जे गाम केर विकास मे हम सब भागीदार बनी। अपन भागीदारी गाम स बाहरो रहय सेेहो तय करी। कोना प्रयास कैल जाय, कुन-कुन मुद्दा उठायल जाय, ओही लक्ष्य केँ कोना प्राप्त करी, इत्यादि विषय सब पर सक्रिय सदस्य केर बीच में बड्ड विमर्श भेल आ मंथन सेहो। ई सब मंथन केर बीच मे तय भेल जे गाम मे जागरूकता फैलाओल जाय, एहि लेल किछ पार्टी बनाओल जाय। ताहि सँ बघवा अधिकार परिषद् बनाओल गेल।
अपना हाथ सँ ठेला घीचकय शिशिर राय, गुड्डु झा, दीपक झा आ भारत भूषण राय पुरे गाम मे घुमिकय प्रचार केलैथ, टोले-टोल, गली-गली घूमि कय प्रचार केलैथ आर लोक सब केँ आश्वस्त करय के भरिसक प्रयास केलैथ एही पार्टी केर बारे मे। मुद्दा मूल उद्देश्य पाटी नहीं अछि, ई त एकटा माध्यम अछि जकर सहारा सँ हम सब गाम केर विकास करबाक लक्ष्य प्राप्त करय लेल चाहैत छी। हमरा सब केँ लक्ष्य मात्र ध्यान मे रखबाक चाही, हर समय बघवा अधिकार परिषद् जतेक मुद्दा केँ उठा रहल अछि आ जतेक पर विमर्श कय रहल अछि, ओकरा कोना लागू कैल जाय, एहि मे मतैक्य नहि बनि रहल अछि। अपन सबहक सीमा केँ देखैत हमरा सब केँ मिलिकय कोशिश करय पड़त जाहि सँ कि अपन जन्मभूमि लेल किछु बेहतर काज कय सकब।
एक बेर बाबा दलान सँ निवेदन करब जे हउ बाबा! अपन धिया पुता सब केँ एतेक शक्ति दहक जे ओ सब किछ काज कय सकय, अपन गाम केर लेल, बघवा गाम केर लेल। अहां सब केँ बहुत बहुत धन्यवाद जे अहां सब हमरा संगे मिशन बघवा विकास मे जुड़लहुँ। मिलिजुलि कय आवाज उठेलहुँ। जकर परिणाम गामक हित मे आबि रहल अछि। आय हमरा-अहाँ बघवा विकास आन्दोलनक विकराल रुप देख रहल छी। हम अपन जीवन में पैहलुक दिन अपन गामक वीर पुरुष सब केँ प्रणाम करैत छी। बघवा आब रस्ता पर आबय लागल अछि। बस अहां सब जुड़ल रहु हमरा संगे, गामक भविष्य केर चिन्तन पर विचार विमर्श करैत रहु।
हम छी बेटा एहि बघवा केर, हमर भूषण अछि नाम यौ!
अहाँ सब केर सहयोग पाबिकय, करय छी बेर-बेर प्रणाम यौ!!
धन्य-धन्य बघवा केर धरती जे बाबा दलान केर गूणगान करय!
मनमोद राय भगवान बनि अयला, हिनकर सब कियो नाम भजय!!
कहाबय बेटा ओ बघवा केर, जे बघवा केर विकास करय।
छोड़ि गूटबाजी ओहि सँ ऊपर जे नव बघवा निर्माण करय॥
जय दलान जय बघवा!!


text:
विराटनगर, १६ मई २०२१ – मैथिली जिन्दाबाद!!
मैथिली साहित्य अभियान विराटनगर द्वारा १३म् मासिक कवि गोष्ठीक आयोजन वेबिनार प्रारूप मे काल्हि १५ मई शनि दिन सम्पन्न भेल। अभियान संयोजक कर्ण संजय एवं अध्यक्षता शिव नारायण पंडित सिंगल कयलनि, संचालन प्रवीण नारायण चौधरी कएने छलाह। कविक रूप मे कुमारी श्रेया, शान्ता कर्ण, कैलाश यादव, कुमार पृथु, प्रेम नारायण झा, कविता झा, प्रकाश प्रेमी सहित संचालक, संयोजक एवं अध्यक्ष सेहो अपन-अपन कविताक पाठ कयलनि। युवा कवि प्रमोद मंडल तकनीकी कारण सँ अपन कविता वाचन नहि कय सकलाह। एहि कार्यक्रमक लाइव प्रसारण फेसबुक पर सेहो कयल गेल छल। सौभाग्यवश एहि मे भारत (जमशेदपुर तथा मुम्बई) सँ श्यामल सुमन एवं राजकुमार झा सेहो जुड़लथि। विदित हो जे श्यामल सुमन एक जानल-मानल मैथिली एवं हिन्दीक कवि छथि जे अपन ३ गोट रचना एहि कवि गोष्ठी मे सुनौलनि, तहिना राजकुमार झा सेहो मैथिलीक विद्वान् लेखक एवं विचारक हेबाक संग काल्हि अपन कविता वाचन सेहो कयलनि।
कोरोना महामारी सँ पसरल त्रासक बीच अधिकांश कवि लोकनिक कवित मे कोरोना-कोरोना देखायल। कुमारी श्रेयाक रचना ‘काल रूप विकराल अछि, महामारीक नाम मानव संहार अछि’ केर खूब सराहना कयल गेल। शान्ता कर्ण, कैलाश यादव व प्रेम झा सेहो कोरोना महामारी आ आम जनमानस व जनजीवनक स्थिति पर आधारित कविता प्रस्तुत कएने रहथि। कुमार पृथु, प्रवीण नारायण चौधरी, कविता झा, कर्ण संजय एवं शिवनारायण पंडित सिंगल द्वारा समसामयिक विषय वस्तु पर रचना प्रस्तुत कयल गेल छल। आजुक कार्यक्रमक अध्यक्षीय संबोधन मे शिव नारायण पंडित सिंगल प्रसन्नता व्यक्त कयलनि जे भारत सँ दुइ गोट दिग्गज स्रष्टा सेहो जुड़ि पेलथि आ तकनीक केर युग मे दूरी निर्वाह करैत औनलाइन कविता वाचन भऽ सकल, ओ सभक स्वास्थ्य नीक रहबाक शुभकामना सेहो देलनि। संयोजक कर्ण संजय मैथिली साहित्य अभियानक स्थापना आ उद्देश्य पर संछिप्त प्रकाश देबाक संग आगामी समय मे हरेक सप्ताह एहि तरहक गोष्ठी हो ताहि पर विचारपूर्वक निर्णय लेबाक आश्वासन देलनि।
कुमारी श्रेयाक कविताक यथारूप (साभार हुनक फेसबुक पोस्ट) –
काल रूप विकराल अछि,
महामारीके नाम मानव संहार अछि।
लोक स लोक विरान अछि
ने कोनो जादु टोटका
आ ने कोनो वैद्य बुधियार अछि
एके विमारी स सब धयने विछान अछि
काल रूप विकराल अछि…..
दिन आ राति सब एक समान
नै कोनो भोर आ
नै कतहु अन्हार अछि
बस एक छरपटाहट आ
चौबिसो घन्टा जरैत श्मसान अछि
काल रूप विकराल अछि……..
गरिबहा घरे भरि,
धनिकाहा सब स भरल अस्पताल अछि
दबाइ-दारू अक्सिजन स ल क
प्लाज्मा सबटा अभावे अभाव अछि
नै कोनो उगहास
नै कतउ जोगार अछि
लोक स लोक विरान अछि
काल रूप विकराल अछि…
महामारीक नाम जनसंहार अछि!!


text:
पाँच पत्र : हरिमोहन झा
(१)
दड़िभंगा
१-१-१९
प्रियतमे
अहाँक लिखल चारि पाँती चारि सएबेर पढ़लहुँ तथापि तृप्ति नहि भेल. आचार्यक परीक्षा समीप अछि किन्तु ग्रन्थ मे कनेको चित्त नहि लगैत अछि. सदिखन अहीँक मोहिनी मूर्ति आँखि मे नचैत रहैत अछि. राधा रानी मन होइत अछि जे अहाँक ग्राम वृन्दावन बनि जाइत, जाहि मे केवल अहाँ आ हम राधा-कृष्ण जकाँ अनन्त काल धरि विहार करैत रहितहुँ. परन्तु हमरा ओ अहाँक बीच मे भारी भदबा छथि- अहाँक बाप-पित्ती, जे दू मासक बाद फगुआ मे हमरा आबक हेतु लिखैत छथि. साठि वर्षक बूढ़ केँ की बूझि पड़तनि जे साठि दिनक विरह केहन होइत छैक !
प्राणेश्वरी, अहाँ एक बात करू माघी अमावस्या मे सूर्यग्रहण लगैत छैक. ताहि मे अपना माइक संग सिमरियाघाट आउ. हम ओहिठाम पहुँचि अहाँ कें जोहि लेब. हँ एकटा गुप्त बात लिखैत छी जखन स्त्रीगण ग्रहण-स्नान कर’ चलि जएतीह तखन अहाँ कोनो लाथ क’ क’ बासा पर रहि जाएब. हमर एकटा संगी फोटो खिच’ जनैत अछि. तकरा सँ अहाँक फोटो खिचबाएब देखब ई बात केओ बूझए नहि. नहि तँ अहाँक बाप-पित्ती जेहन छथि से जानले अछि.
हृदयेश्वरी हम अहाँक फरमाइशी वस्तु (चन्द्रहार) कीनि क’ रखने छी. सिमरिया मे भेट भेलापर चूपचाप द’ देब. मुदा केओ जानए नहि हमरा बाप के पता लगतनि तँ खर्चा बन्द क’ देताह. हँ एहि पत्रक जबाब फिरती डाक सँ देब. तें लिफाफक भीतर लिफाफ पठा रहल छी. पत्रोत्तर पठएबा मे एको दिनक विलम्ब नहि करब. हमरा एक-एक क्षण पहाड़ सन बीति रहल अछि. अहाँक प्रतीक्षा मे आतुर
पुनश्च : चिट्ठी दोसरा के छोड़क हेतु नहि देबैक. अपने हाथ सँ लगाएब रतिगरे आँचर मे नुकौने जाएब आओर जखन केओ नहि रहैक तँ लेटरबक्स मे खसा देबैक.
(२)
हथुआ संस्कृत विद्यालय
१-१-२९
प्रिय,
बहुत दिनपर अहाँक पत्र पाबि आनन्द भेल. अहाँ लिखैत छी जे ननकिरबी आब तुसारी पूजत, से हम एकटा अठहत्थी नूआ शीघ्र पठा देबैक. बंगट आब स्कूल जाइत अछि कि नहि? बदमाशी तँ नहि करैत अछि? अहाँ लिखैत छी जे छोटकी बच्ची के दाँत उठि रहल छैक, से ओकर दबाइ वैद्यजी सँ मङबा क’ द’ देबैक. अहू के एहि बेर गाम पर बहुत दुर्बल देखलहुँ जीरकादि पाक बना क’ सेवन करू. जड़काला मे देह नहि जुटत तँ दिन-दिन ह्रस्त भेल जाएब. ओहि ठाम दूध उठौना करू. कम सँ कम पाओ भरि नित्य पिउल करब.
हम किछु दिनक हेतु अहाँ कें एहिठाम मङा लितहुँ. परन्तु एहि ठाम डेराक बड्ड असौकर्य. दोसर जे विद्यालय सँ कुल मिला साठि टका मात्र भेटैत अछि. ताहि मे एहि ठाम पाँच गोटाक निर्वाह हएब कठिन. तेसर ई जे फेर बूढ़ी लग के रहतनि ! इएह सभ विचारि क’ रहि जाइत छी. नहि तँ अहाँक एत’ रहने हमरो नीक होइत. दुनू साँझ समय पर सिद्ध भोजन भेटैत बंगटो के पढ़बाक सुभीता होइतैक. छोटकी कनकिरबी सँ मन सेहो बहटैत. परन्तु कएल की जाए ! बड़की ननकिरबी किछु आओर छेटगर भ’ जाए तँ ओकरा बूढ़ीक परिचर्या मे राखि किछु दिनक हेतु अहाँ एत’ आबि सकैत छी. परन्तु एखन तँ घर छोड़ब अहाँक हेतु सम्भव नहि. हम फगुआक छुट्टी मे गाम अएबाक यत्न करब. यदि नहि आबि सकब तँ मनीआर्डर द्वारा रुपैया पठा देब.
अहींक कृष्ण
पुनश्च : चिट्ठी दोसरा कें छोड़क हेतु नहि देबैक अपने हाथ सँ लगाएब. रतिगरे आँचर मे नुकौने जाएब आओर जखन केओ नहि रहैक तँ लेटरबक्स मे खसा देबैक.
(३)
हथुआ संस्कृत विद्यालय
१-१-३९
शुभाशीर्वाद
अहाँक चिट्ठी पाबि हम अथाह चिन्ता मे पड़ि गेलहुँ. एहि बेर धान नहि भेल तखन साल भरि कोना चलत. माएक श्राद्ध मे पाँच सए कर्ज भेल तकर सूदि दिन-दिन बढ़ले जा रहल अछि. दू मास मे बंगटक इमतिहान हएतनि. करीब पचासो टका फीस लगतनि. जँ कदाचित पास क’ गेलाह तँ पुस्तको मे पचास टका लागिए जएतनि. हम ताही चिन्ता मे पड़ल छी. एहि ठाम एक मासक अगाउ दरमाहा ल’ लेने छियैक. तथापि उपर सँ नब्बे टका हथपैंच भ’ गेल अछि. एहना हालति मे हम ६२ टका मालगुजारी हेतु कहाँ सँ पठाउ? जँ भ’ सकए तँ तमाकू बेचि क’ पछिला बकाया अदाय क’ देबैक. भोलबा जे खेत बटाइ कएने अछि, ताहि मे एहि बेर केहन रब्बी छैक? कोठी मे एको मासक योगर चाउर नहि अछि. ताहिपर लिखैत छी जे ननकिरबी सासुर सँ दू मासक खातिर आब’ चाहैत अछि. ई जानि हम किंकर्तव्यविमूढ़ भ’ गेल छी. ओ चिल्हकाउर अछि. दूटा नेना छैक. सभ केँ डेबब अहाँक बुते पार लागत? आब छोटकी बच्ची सेहो १० वर्षक भेल. तकर कन्यादानक चिन्ता अछि. भरि-भरि राति इएह सभ सोचैत रहैत छी, परन्तु अपन साध्ये की? देखा चाही भगवान कोन तरहें पार लगबै छथि!
शुभाभिलाषी
अहाँक देवकृष्ण
पुनश्च : जारनि निंघटि गेल अछि तँ उतरबरिया हत्ताक सीसो पंगबा लेब. हम किछु दिनक हेतु गाम अबितहुँ किन्तु जखन महिसिए बिसुकि गेल अछि तखन आबि क’ की करब?
(४)
हथुआ संस्कृत विद्यालय
१-१-४९
आशीर्वाद
हम दू मास सँ बड्ड जोर दुखित छलहुँ तें चिट्ठी नहि द’ सकलहुँ. अहाँ लिखैत छी जे बंगट बहु कें ल’ क’ कलकत्ता गेलाह. से आइ काल्हिक बेटा-पुतहु जेहन नालायक होइत छैक से तँ जानले अछि. हम हुनका खातिर की-की नहि कएल! कोन तरहें बी.ए. पास करौलियनि से हमहीं जनैत छी. तकर आब प्रतिफल द’ रहल छथि. हम तँ ओही दिन हुनक आस छोड़ल, जहिया ओ हमरा जिबिते मोछ छँटाब’ लगलाह. सासुक कहब मे पड़ि गोरलग्गीक रुपैया हमरालोकनि केँ देखहु नहि देलनि. जँ जनितहुँ जे कनियाँ अबितहि एना करतीह तँ हम कथमपि दक्षिणभर विवाह नहि करबितियनि. १५०० गना क’ हम पाप कएल, तकर फल भोगि रहल छी. ओहि मे सँ आब पन्द्रहोटा कैँचा नहि रहल. तथापि बेटा बूझैत छथि जे बाबूजी तमघैल गाड़नहि छथि. ओ आब किछुटा नहि देताह आर ने पुतहु अहाँक कहल मे रहतीह. हुनका उचित छलनि जे अहाँक संग रहि भानस-भात करितथि, सेवा-शुश्रुषा करितथि. परञ्च ओ अहाँक इच्छाक विरुद्ध बंगटक संग लागलि कलकत्ता गेलीह. ओहि ठाम बंगट कें १५० मे अपने खर्च चलब मोश्किल छनि कनियाँ कें कहाँ सँ खुऔथिन. जे हमरालोकनि ३० वर्ष मे नहि कएल से ई लोकनि द्विरागमन सँ ३ मासक भीतर क’ देखौलनि. अस्तु. की करब? एखन गदह-पचीसी छनि. जखन लोक होएताह तखन अपने सभटा सुझतनि. भगवान सुमति देथुन. विशेष की लिखू? कुपुत्रो जायेत क्वचिदपि कुमाता न भवति.
देवकृष्ण
पुनश्च: जँ खर्चक तकलीफ हो तँ छओ कट्ठा डीह जे अहाँक नामपर अछि से भरना धऽकऽ काज चलाएब. अहाँक हार जे बन्धक पड़ल अछि से जहिया भगवानक कृपा होएतनि तहिया छुटबे करत!
(५)
काशीतः
१-१-५९
स्वस्ति श्री बंगटबाबू कें हमर शुभाशिषः सन्तु.
अत्र कुशलं तत्रास्तु. आगाँ सुरति जे एहि जाड़ मे हमर दम्मा पुनः उखरि गेल अछि. राति-राति भरि बैसि क’ उकासी करैत रहैत छी. आब काशी-विश्वनाथ कहिया उठबैत छथि से नहि जानि. संग्रहणी सेहो नहि छूटैत अछि. आब हमरालोकनिक दबाइए की? औषधं जाह्नवी तोयं वैद्यो नारायणो हरिः. एहिठाम सत्यदेव हमर बड्ड सेवा करैत छथि. अहाँक माए कें बातरस धएने छनि से जानि क’ दुःख भेल परन्तु आब उपाये की? वृद्धावस्थाक कष्ट तँ भोगनहि कुशल! बूढ़ी कें चलि-फीरि होइत छनि कि नहि? हम आबि क’ देखितियनि, परञ्च अएबा जएबा मे तीस चालीस टका खर्च भ’ जाएत दोसर जे आब हमरो यात्रा मे परम क्लेश होइत अछि. अहाँ लिखैत छी जे ओहो काशीवास कर’ चाहैत छथि. परन्तु एहि ठाम बूढ़ी के बड्ड तकलीफ होएतनि. अपन परिचर्या करबा योग्य त छथिए नहि, हमर सेवा की करतीह? दोसर जे जखन अहाँ लोकनि सन सुयोग्य बेटा-पुतहु छथिन तखन घर छोड़ि एत’ की कर’ औतीह? मन चंगा तँ कठौती मे गंगा! ओहि ठाम पोता-पोती के देखैत रहैत छथि. पौत्रसभ के देखबाक हेतु हमरो मन लागल रहैत अछि. परञ्च साध्य की? उपनयन धरि जीबैत रहब तँ आबि क’ आशीर्वाद देबनि. अहाँक पठाओल ३० टका पहुँचल एहि सँ च्यवनप्राश कीनि क’ खा-रहल छी. भगवान अहाँ के निकें राखथु. चि. पुतहु के हमर शुभाशीर्वाद कहि देबनि. ओ गृहलक्ष्मी थिकीह. अहाँक माए जे हुनका सँ झगड़ा करैत छथिन से परम अनर्गल करैत छथि. परन्तु अहाँ केँ तँ बूढ़ीक स्वभाव जानले अछि. ओ भरिजन्म हमरा दुखे दैत रहलीह. अस्तु कुमाता जायेत क्वचिदपि कुपुत्रो न भवति, एहि उक्ति के अहाँ चरितार्थ करब.
इति देवकृष्णस्य
पुनश्च : यदि कोनो दिन बूढ़ी के किछु भ’ जाइन तँ अहाँलोकनिक बदौलति सद् गति होएबे करतनि जाहि दिन ई सौभाग्य होइन ताहि दिन एक काठी हमरो दिस सँ ध’ देबनि.
●●●
हरिमोहन झा (१८.०९. १९०८- २३.०२. १९८४) मैथिलीक समादृत कथाकार-व्यंग्यकार छथि. विद्यापति मैथिली काव्य केँ जाहि उच्च शिखर पर आसीन कएलनि, हरिमोहन झा मैथिली गद्य केँ सेहो ‘ताहि स्थान’ धरि पहुँचौलनि – एना कहल जाइत अछि. हास्य-व्यंग्य हिनक समस्त रचना प्रक्रियाक प्रधानता छनि, मुदा एहि मादे समाजिक विद्रूपता, धार्मिक अंधविश्वाश, पाखण्ड आ अन्यान्य कुरीति सभ पर चोट करब हिनक विशिष्टता रहलनि. तहन ई एक गोट फराक गप्प, जे लोक ओहि हास्य-व्यंग्यक रसास्वादन तँ बेस चाव सँ कएलनि किन्तु ओहि रचना सभक मूल गप्प धरि नहि पहुँचि सकलनि. प्रस्तुत कथा ‘पाँच पत्र’ हरिमोहन झाक बेस लोकप्रिय कथा छनि, आ एहिठाम ई कथा साहित्य अकादमी सँ प्रकाशित संग्रह ‘बीछल कथा’ सँ साभार प्रस्तुत अछि.
पाँच पत्र Reviewed by बालमुकुन्द on दिसंबर 03, 2016 Rating:
सदस्यता लें टिप्पणियाँ भेजें ( Atom )


text:
भगवान दास
डाक्टर भगवानदास (१२ जनवरी १८६९ - १८ सितम्बर १९५८) भारत के प्रमुख शिक्षाशास्त्री, स्वतंत्रतासंग्रामसेनानी, दार्शनिक एवं कतेक संस्थासभक संस्थापक छल।
ओ डक्टर एनी बेसेन्ट के साथ व्यवसायी सहयोग केलक, जे बाद मे सेन्ट्रल हिन्दू कलेज क स्थापना क प्रमुख कारण बनल। सेन्ट्रल हिन्दू कलेज, काशी हिन्दू विश्वविद्यालय क स्थापना क मूल अछि। बाद मे ओ काशी विद्यापीठ क स्थापना केलक आ ओतय ओ प्रमुख अध्यापक सेहो छल। डक्टर भगवान दास हिन्दी आ संस्कृत मे ३० से अधिक पुस्तकसभ क लेखन केने अछि।
जीवन परिचय[सम्पादन करी]
डक्टर भगवान दास क जन्म १२ जनवरी १८६९ ई. मे उत्तर प्रदेश के वाराणसी मे भेल छल। ओ वाराणसी के समृद्ध साह परिवार के सदस्य छल। सन् १८८७ मे ओ १८ वर्ष क अवस्था मे पाश्चात्य दर्शन मे एम.ए. क उपाधि प्राप्त केलक। १८९० से १८९८ तक उत्तर प्रदेश मे विभिन्न जिला मे मजिस्ट्रेट के रूप मे सरकारी नौकरी करैत रहल। सन् १८९९ से १९१४ तक सेन्ट्रल हिन्दू कलेज के संस्थापक-सदस्य आ अवैतनिक मंत्री रहल। १९१४ मे एही कलेज काशी विश्वविद्यालय के रूप मे परिणत करि देल गेल।


text:
साहित्यः लघुकथा
– चन्दना दत्त
दहेजक कार
आय रानीक मोनमे बिहाड़ि उठि रहल छल । रातिखन सबके खुआ पियाक॔ ओ बरतन बासन मांजि रहल छलै ता खुसुर फुसुर सुनि ओ कनि कान देलक सासुक कोठरी दिस।
“हे, काल्हि तक जं एकर बाप पाय नहि पठाओत त॔ कार कोना लेब?”
“कि करबै मां, कतहु सं जोगार करय छी, ओकर मायबाप के औकाते कते छैक?”
“हे बौआ से सब नहि हैत, हम त’ पहिनहि कहने रही जे कहि दियौन जे बेटीकेँ कार पर विदा करताह। हमरा आन दहेज तहेज नहि चाही, अहांक बुद्धिपर त एकर रूपक चकाचौंधि ध नेने छल, बियाह केनहुं ओहिना मुदा जाधरि कार॔क पाय नहि पठौताह हम किन्नहुं नहि मानब आ से कार पर त’ हुनके बेटी चढ़तनि कि हम ? कुंडली मारि क॔ बैसलछथि पाय पर, बाढनिझट्टा नहितन, हमरे बेटाक भाग मे बथा देलक अपन बेटी केँ।”
आब तऽ रानीक हृदय मे धुकधुकी हुए लागल, पप्पा कतय सँ अनथिन्ह पाय एतेक? अखने मांके बाइपास करबय मे कर्जा कतेक ने भ’ गेल छन्हि।
राति रानीक नोर झड़ैत आंखि पोछि अमर कहलखिन्ह, “अहां चिन्ता जुनि करू, हम जोगारकऽ चुकल छी पायके। माएके कहि देबनि अहांक पप्पा पठा देलनि। कि करबै! बेटाक माए छैक ने। दहेज सँ मोने नहि भरय छैक। हमहुं आब हुनकर जमाय छियन्हि। दुनूक इज्जत अपने सबहक हाथ।”


text:
साभार तारडीह न्युज – अप्रैल ११, २०१६. मैथिली जिन्दाबाद!!
विगत दुइ-तीन दिन सँ मिथिलाक विभिन्न ठाम सँ भीषण ऐगलग्गीक सूचना प्राप्त भऽ रहल अछि। दरभंगाक बेनीपुर प्रखंडक पौरी गाम मे भेल ऐगलग्गीक सूचना समाचार मार्फत पहिनहि प्रकाशित कैल जा चुकल अछि। ओही दिन नेपालक मिथिलाक सुनसरी जिला मे इनरुवाक आसपास चिरौली गाम मे सेहो भीषण ऐगलग्गी सँ करोड़ोंक संपत्ति आ सैकड़ों घर डहि जेबाक समाचार भेटल छल। आर आइ रात्रिकाल मे दरभंगा जिलाक तारडीह प्रखंडक ठेंगहा पंचायतक कठहारा गाम मे सेहो अतिभीषण ऐगलग्गीक खबैर प्राप्त भेल अछि। एहि तिनू खबैर मे एकटा खराप संयोग ई देखल गेल जे हरेक ठाम मुसलमानक वस्ती सँ आगि आरम्भ भेल आ फेर सौंसे गाम केँ अपन धाह मे लपेट लेलक। कतहु बीड़ी पीबिकय नारक टाल सँ आगि लागल तऽ कतहु चाहक दोकानक चिन्गारी सँ…. मुदा ई दुखद दुर्घटना मे जान-मालक क्षति नहि भेल यैह टा एकटा सुखक बात कहि सकैत छी।
काल्हि १० अप्रैल ठेंगहा पंचायतक कठहारा गाम मे आगि लगला सँ लगभग चारि सौ घर जरिकय खाख भऽ गेल। तेज पछबा हवाक लपेटा मे आगि लगभग दुइ बजे दुपहरियाक समय मे लागल। धीरे-धीरे आगि गामक आधा आबादी केँ अपन चपेट मे लऽ लेलक आर धू-धू कय केँ घर सब जरिकय खख्स्याह होमय लागल।
बेनीपुर सँ पहुंचल एकटा अग्निशामक वाहन ऊंट केर मुंह मे जीरक फोरन वाली कहाबत सिद्ध भेल। स्थानीय लोकक मदद सँ पानि ख़त्म भेला पर हौंडा दमकल सँ मरल जाएत छल आ फेर आगि मिझेबाक प्रयास कैल जाएत रहल। मुदा ताबत काल धरि गामक आधा आबादी केँ आगि अपन ग्रास बना चुकल छल।
आग लगबाक कारण करोड़ोंक सम्पति जरि कय नाश भऽ गेल। ओहि ठाम स्थित मस्जिद मे सेहो आगि लागि गेल। ओतुका सब सामान जरिकय छाउर बनि गेल, आर मस्जिदक छत सेहो फाटि गेल।
प्रखंड प्रशासन और सकत पुर थाना दल-बल केर संग घटना स्थल पर पहुँचिकय आगि पर नियंत्रण पेबाक दिशा मे दिमाग लगबैत देखल गेल। बीडीओ महताब अंसारी स्वयं सेहो आगि मिझेबा मे लागल रहला।
आगि लगबाक कारण स्थानीय जनताक कहब मुताबिक मो० मूसा केर घरक पास सँ चाय बनेबाक लेल पजारल चुल्हिक आगि केँ कहल जा रहल अछि। समाचार लिखय जेबाक समय धरि आगि पर नियंत्रण पेबाक लेल दोसर अग्निशामक वाहन सेहो पहुंचि गेल छल। तैयो आगि पर नियंत्रण नहि भऽ सकल समाचार भेटल। कोनो प्रकारक जानमाल केर नोकसानक खबैर एखन धरि केम्हरो सँ नहि सुनाइ देलक अछि।


text:
दीप नारायण विद्यार्थी, मधुबनी। दिसम्बर २, २०१५. मैथिली जिन्दाबाद!!
किरण जयन्ती समारोह सह गजल कार्यशालाक आयोजन
मधुबनी मे नवारंभ प्रकाशन द्वारा मैथिली व हिन्दी भाषाक साहित्यकार – कवि – पत्रकार एवं प्रतिष्ठित अभियानी श्री अजित आजाद केर आवास पर किरण जयन्ती समारोह सह सात दिवसीय गजल कार्यशालाक आयोजन आरंभ हेबाक समाचार भेटल अछि।
आयोजनक उद्घाटन सत्रक अध्यक्षता योगानन्द सिंह झा केलनि । किरणजीक कृतित्व पर मुख्य रुपसँ वक्ता लोकनि अपन विचार रखलनि। मुख्य वक्ता मे अरविंद ठाकुर, प्रो. केदार नाथ झा, सतीरमण झा, लखण जी चौधरी, प्रितम निषाद, दिलीप झा, प्रजापति ठाकुर, ऋषि वशिष्ठ, सतिश साजन, निशांत जी, आनंद मोहन झा, व अन्य विद्वान् वक्ता लोकनि द्वारा मैथिलीक धुरन्धर लेखक-स्रष्टा सह अभियानी डा. काञ्चीनाथ झा किरण केर जीवनी व मैथिली-मिथिला लेल कैल गेल योगदान पर प्रकाश देलनि।
तहिना कार्यक्रम मे सहभागी विद्वान् सतीरमण झा जानकारी कराबैत कहलनि जे
विवेकपुरम् (मधुबनी) मे नवारंभ द्वारा डा• काञ्चीनाथ झा “किरण” जयन्ती मनाओल गेल । सात दिवसीय गजल कार्यशाला केर आयोजन एहि संग आरम्भ भऽ चुकल अछि। कतेको रास विशिष्ट विद्वान डा• योगानन्द सिंह झा केर अध्यक्षता मे किरणजीक चित्र पर माल्यार्पण ओ पुष्पाञ्जलि करैत उद्घाटन सत्र प्रारम्भ केलनि ।
स्वागत ओ विषय उपस्थापनक संग कार्यक्रम संयोजक अजीत आजादक सञ्चालन सॅ किरण जयन्ती प्रारम्भ भेल । किरणजीक व्यक्तित्व ओ कृतित्व पर प्रकाश दैत श्रद्धाञ्जलि व्यक्त केलन्हि – डा• सतीरमणझा, साहित्यकार अरविन्द ठाकुर, डा• विनय विश्वबन्धु, दिलीप कुमार झा, दीपनारायण विद्यार्थी, डा•वंशीधर मिश्र, प्रीतम कुमार निषाद, सतीश साजन, ऋषि वशिष्ठ, डा•लखनजी चौधरी, रामेश्वर निशांत, आनन्द मोहन झा, गोपाल झा अभिषेक, कवि नवीन आशा, कल्पकवि, अंजली कुमारी आदि अनेक कवि ओ साहित्यकार ।
एहि अवसर पर “किरण मेमोरियल एडुकेशनल एण्ड वेलफेयर सोसायटी” हजारीबाग द्वारा वर्ष 2015 क किरण साहित्य सम्मान लेल नव धाराक कवि ओ अपूर्वा, सोनचिड़ैया, लाख प्रश्न अनूत्तरित आदिक रचनाकार, सम्पादक राम लोचन ठाकुर केर नामक घोषणा डा• सतीरमण झा करैत 9 अप्रिल 2016 केँ किरण पुण्यतिथि केर अवसर पर सम्मान प्रदानक समय समवेत रूप सँ साहित्यकार लोकनिक उपस्थिति लेल अनुरोध कएलन्हि ।
धन्यवाद ज्ञापन प्रो• केदारनाथ झा करैत संयोजक अजीत आजाद केँ सफल आयोजन लेल विशेष बधाइ देलन्हि । आयोजनकर्ताक तरफ सँ दीप नारायण विद्यार्थी द्वारा सेहो सबकेँ धन्यवाद ज्ञापन करैत एहि सत्रक समापन कयल गेल।


text:
– आभा झा
गरीबकबेटी
गरीबी अपने-आप में एकटा अभिशाप अछि। गरीब के भोर सांझ मजदूरी केला के बाद भइरपेट खेनाई मुश्किल स भेटैत छैक। गरीबक बेटी या बच्चा सबके शारीरिक तौर पर निक पालन-पोषण नहि होइत छैक। गरीब लोक अपन बेटी के निक खान-पान,रहन-सहन तथा निक शिक्षा नहि द पबैत अछि। निक शिक्षा प्राप्त केनाई ओकरा लेल एकटा सपना जेकां होइत छैक। गरीबक बेटी घर-घर काज करि क अपन भरण-पोषण करैत अछि। ओकरा सबहक बड बात सुन परैत छैक।
गरीबक बेटी अपन बचपन बिसइर जाइत अछि। ओ कनिक पैघ भ जेकरजाइत अछि तखन ओकर माता-पिता विवाह लेल सोचै लगैत छैथ आर छोट उम्र में बेटी के विवाह क दैत छथिन। जेकर कारण बेटी के दहेज प्रथा जेहेन कुरीति के सामना कर पड़ैत छैक। छोट उम्र में बेटी के विवाह केला स ओकर शारीरिक विकास नहि भेल रहै छैक। निक खान-पान के अभाव में शरीर कुपोषण के शिकार भ जाइत छैक।
विवाह के बाद सेहो गरीबक बेटी के दहेज लेल सासूर में प्रताड़ित कैल जाइत छैक। ओकरा दहेज आनै लेल बेर-बेर ताना मारल जाइत छैक। गरीबक बेटी के पिता अपन जिंदगी भइर के जमा-पूंजी अपन बेटी के विवाह करय में लगा दैत छैक तइयो ओकर बेटी सासुर में खुश नहि रहि पबैत छैक। ओना आजुक युग में गरीबक बेटी होइ या अमीरक दहेजक लेल सब के प्रताड़ित कैल जाइत छैक। गरीबक बेटीक माय-बाप अपन बेटी के दहेजक डिमांड पूरा करै लेल असमर्थ रहैत छैक।
गरीबक बेटी के सेहो इज्जत होइत छैक। ओकरो लाज,शर्म होइत छैक। गरीबक बेटी प्रति इ सोच सबके बदलय पड़तै। सबके आगु आबि क गरीबक बेटी के मदद लेल हाथ बढ़ेबाक चाही। गरीबक कष्टक अनुभव धनवान नहि कय सकैत छथि।
लेकिन आब जमाना धीरे-धीरे बदैल रहल अछि। आब गरीबक बेटी सेहो शिक्षित भ रहल अछि। गाम-घर में सेहो गरीबक बेटी के शिक्षित करै लेल मां-बाप आगू बढ़ि रहल छैथ। बेटी सबके स्कूल जाइत देख बड निक लगैत अछि। गरीबक बेटी सेहो शिक्षित भ क आत्मनिर्भर बनै इ हमर सभक कामना अछि। पेहने गरीबक बेटी घर-घर जा क काज करैत छल। लेकिन आब जेकरा जतबे छैक ओ ओतबे में बेटी के शिक्षित क रहल अछि। गरीबक बेटी के जीय के पूर्ण अधिकार छैक।
कियो चाहत ऐहेन बचपन
ढोइत हुऐ जे कन्हा पर भार,कतउ घर में बरतन धोबै,
पैघ शहर होइ या छोट गाम,हर जगह इ करैत छैथ काज।
खाई के तलाश में इमहर उमहर भटकैत,
खलाई के उम्र में धूप में तपैत छैथ गरीबक बेटी।
गरीबक बेटी भेनाइ,कि कोनो पाप छैक,
फेर करैत अछि कियैक घृणा हमरा स
हमहुं त इंसान छी,हमरो में जान अछि,
सभक अत्याचार सहैत-सहैत दम तोइड़ दैत अछि बेटी।


text:
बिहार एक बेर फेर पितियउत लेल सहोदर स भिन्न होइत नेता क शिकार बनल। बिहारक नेता मे इ संस्कार पुरान अछि। कांग्रेसी सरकार मे त इ होइत रहल, मुदा गैर कांग्रेसी सरकार जहिया जहिया बनल इ रोग बनल रहल। इतिहास पर नजरि दी त बिहारक पहिल गैर कांग्रेसी सरकारक सेहो बिहारहित कए नजरअंदाज क एहिना राष्ट्रिय नेताक दबाव मे अपदस्त भ गेल छल। किछु लोकक इ कहब अछि जे कर्पूरी ठाकुर क सरकार सेहो स्थानीय नहि बल्कि दिल्ली क नेताक कारण गेल। राजनीतिज्ञ जानकार क कहब अछि जे 60 क दशक मे जखन बिहार क पहिल गैरकांग्रेसी सरकार मजबूत स्थिति मे छल, तखनो राममनोहर लोहिया क जिद बिहारहित पर भारी पडल आ बिहारक पहिल गैरकांग्रेसी सरकार सत्ता स अलग भ गेल। बिहारहित कए नजरअंदाज राष्ट्रिय पार्टी समय-समय पर करैत रहल। जेकर कारण बिहार क विकास सेहो प्रभावित भेल। श्रीबाबूक बाद सरकार आ विकास दूनू स्थायी नहि रहल। बिहारक लोक क मत या बिहारक नेताक मत दिल्ली लेल कहियो मायने नहि रखलक। दिल्ली कए जखन जेना भेल बिहार क भविष्य लिखैत रहल।
एहन मे निश्चित रूप स राजग बिहारक विकास क नाम पर सत्ता मे आयल। एहि मे कोनो बहस नहि भ सकैत अछि जे बिहारक विकास मे सुशील मोदीक महत्वपूर्ण योगदान अछि। नीतीश कुमार आ सुशील मोदीक जोड़ी पहिल बेर दिल्ली कए इ बतेबा मे सफल रहल जे आब बिहारक भविष्य बिहार क लोक आ नेता लिखत। पिछला सात साल मे इ कई बेर देखार भेल। एकर असर सेहो देखबा लेल भेटल, बिहार हर मामला मे आगू बढल।
मुदा पिछला किछु दिन स इ साफ देखबा लेल भेटल जे पितियउत लेल सहोदर क अपमान करबाक पुरान परंपरा फेर जीवित भ गेल। नरेंद्र मोदी क नाम पर एक बेर फेर राष्टÑीय दलक बिहारी नेता अपन बिहारहित क बलि द देलथि। बिहार मे भाजपा आ जदयू क बीच कोनो प्रकारक मतभेद नहि रहल। मतभेद छल त राष्ट्रिय स्तर पर, सेहो नरेंद्र मोदी क नाम पर। नरेंद्र मोदी विरोध पार्टीक भीतर सेहो अछि, मुदा बिहार क नेता दिल्ली लेल पटनाक आलोचना करबा मे कोनो परहेज नहि केलथि। दोसर दिस जदयू क किछु नेता सेहो भाजपा क राष्ट्रिय नेता कारण राज्य स्तरक नेता क योगदान कए नजरअंदाज करैत रहलाह। गठबंधन पर प्रहार करैत रहलाह। ओ बिसरि गेलाह जे बिहारक सत्ता कोनो राष्टÑीय नेता लेल नहि भेटल अछि। बिहारक जनता इ बुझि गेल अछि जे आजादीक बाद देश मे कईटा पैघ आ शक्तिशाली नेता भेल, मुदा के की बिहार लेल केलक, फेर देशक नेता लेल बिहार क गठबंधन कए दांव पर लगा देब कोनो अर्थ मे जदयू क उचित डेग नहि कहल जा सकैत अछि। दूनू दलक किछु नेता क एहि बयानबाजी स कार्यकर्ता मे गलत संदेश गेल जेकर असर पहिने मुख्यमंत्रीक सभा मे हंगामा आ बाद मे महराजगंज चुनाव मे देखल गेल। अपन सरकारक मुख्यमंत्री क सभा मे हंगामा आ अपन गठबंधनक नेता कए बदला मे विरोधी दल कए वोट देब इ तय क देने दल जे भाजपा लेल आब राज्यहित कोनो स्थान नहि रखैत अछि आ ओ बिहार क बलि देबा लेल तैयार अछि। आखिर देश लेल बिहार कए कहिया तक दांव पर लगबैत रहत एहन नेता और कार्यकर्ता। बिहार लेल भेटल जनादेश देश क लेल कहिया तक उपयोग होइत रहत। बिहारहित कए दूनू दल अपन अपन व्यवहार स नजरअंदाज केलथि। बिहार क जनादेश पर नरेंद्र मोदीक जयकार बिहार भाजपाक किछु नेता क ओहि राष्ट्रिय नीतिक प्रभाव रहल जे आजादीक बाद लगातार बिहार मे चलैत रहल। बिहारक नेता इ बिसरि गेलथि जे देश त आगू बढैत रहल, मुदा बिहार बीमारू भ गेल। बिहार क विकास देश क विकास स कहियो नहि जुड़ल। इ साबित भ चुकल अछि। मुदा पिछला सात साल मे भाजपा-जदयू सरकार इ जरूर साबित क देलक जे बिहार अगर विकास करत त भारत महाशक्ति बनि सकैत अछि। महामंदी क एहि कालखंड मे देशक आर्थिक हालत कए बचेबा मे बिहार क योगदान उल्लेखनीय अछि। एहन मे बिहार मे टूटल गठबंधन निश्चित रूप स बिहार अहित मे अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सहरसा: जिला सहरसामे एखन बिहार बोर्ड मैट्रिकक फॉर्म भरबाक नाम पर छात्र-छात्रा स’ बेसी टाका लेबाक मामला सोझाँ आयल अछि. मामिला जिलाक महिषी प्रखंड अंतर्गत उच्च विद्यालय, कन्दाहाक अछि, जतय छात्र स’ मैट्रिकक परीक्षाक फॉर्म भरबाक लेल 1400 स’ 1500 टाका वसूलल जा रहल अछि, जखनकि वाजिब फीस 830 टाका अछि.
यैह नहि छात्रा द्वारा फॉर्म भरबाक टाका मांगय पर प्रैक्टिकलमे नंबर नहि देबाक धमकी देल जाएत अछि आ कहल जाएत अछि जे प्रैक्टिकलमे कना देब. ज्ञात होअय जे मैट्रिकक परीक्षामे प्रैक्टिकलक अंक विद्यालय स्तर स’ छात्राके देल जाएत अछि. एहनमे एक दिस जतय सरकार नव शिक्षा नीति लागू क’ बच्चाक ऊपर स’ शिक्षाक दबाव खत्म करय चाहैत अछि, ओतय दोसर दिस एहन विद्यालयक प्रधानाध्यापक अछि जे बच्चाक शिक्षाके दबाव द’ बर्बाद करय चाहैत अछि.
विद्यालयक सहायक शिक्षकक मानब त’ एखन धरि प्रधानाध्यापक कतेको बेर सस्पेंड भ’ चुकल छथि. बाबाजूद एकर ऊंच संपर्क आ टाका बले हिनका कतहु ने कतहु विद्यालयक प्रधान बना देल जाएत अछि. ओतहि जिला शिक्षापदधिकारी स’ जखन एहि संबंधमे प्रश्न पूछल गेल त’ ओ कहलनि जे आवेदन प्राप्त भेल अछि. मामिलाक जांच क’ कार्रवाइ कयल जायत.


text:
मधुबनी, दिसम्बर ३१, २०१५. मैथिली जिन्दाबाद!!
साल २०१५ जाएत-जाएत मैथिली कलाक्षेत्र मे एकटा शोक संदेश दैत जा रहल अछि। काल्हि ३० दिसम्बर संध्या पौने सात बजे मैथिली भाषाक प्रसिद्ध नाटककार गुणनाथ झा एहि इहलोक केँ छोड़ि परलोक लेल महायात्रा पर प्रस्थान कय गेलाह।
मधुबनी सँ मैथिली साहित्यक पुरोधा अजित आजाद अपन फेसबुक स्टेटस द्वारा ई जानकारी करबैत कहलैन अछि जे आइ २ बजे हुनक अन्तिम यात्रा निज गाम रैयाम मे होयत।
श्री आजाद मैथिली जिन्दाबाद केँ जानकारी करबैत कहलनि जे गुणनाथ बाबु ७२ वर्षक आयू मे हाल धरि २ दर्जन सँ बेसी नाटक लिखि चुकल छथि। हिनकहि लिखल ‘पाथेय’ नाटक केर चर्चा देश भरि मे भेल। साहित्य अकादमी दिल्ली द्वारा सेहो हिनका ‘अनुवाद’ लेल पुरस्कार सँ सम्मानित कैल गेल छलन्हि।
गुणनाथ बाबु केर कोनो संतान नहि छलन्हि आर हिनक धर्मपत्नी करीब एक वर्ष पूर्वहि स्वर्ग सिधारि गेल छलीह। आजन्म कोलकाता मे साहित्यक्षेत्र मे योगदान दैत अपन जीविका चलौनिहार गुणनाथ बाबु पैछला दुइ वर्ष सँ गामहि मे रहि रहल छलाह। हिनक स्वर्गारोहण सँ मैथिली साहित्यक एकटा ताराक अस्त भेल – कहैत अजित आजाद जी श्रद्धांजलि सुमन अर्पित करैत छथि। मैथिली जिन्दाबाद केर तरफ सँ महान् स्रष्टाक दिवंगत भेला पर हुनक आत्माक चीर शान्ति लेल प्रार्थनाक संग मैथिली साहित्य जगत् केँ हिनकहि समान आरो स्रष्टा भेटय ई कामना करैत अछि।